8 ирим: улар ростдан ҳам амалга ошадими?\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари 8 ирим: улар ростдан ҳам амалга ошадими?\t13:39, 13 октябрь 2016\tЭрталаб ишга отланар эканман, онам «Эшикдан ўнг оёғинг билан чиқ, ишинг ўнгидан келади, эшикдан орқага қайтма, ишинг унмайди», деб уқтиради. Ҳар бир оиланинг бу каби одатлари, иримлари бўлса керак. «Остонада ўтирма, ёмон бўлади, шанба куни тирноқ олиб бўлмайди», каби гапларни ҳам эшитгандирсиз. Орамизда ҳатто олашақшақ боши устида шақилласа кўнгли хижил бўлиб юрадиганлар ҳам кўч учрайди. Аммо аксарият ҳолларда бу иримларнинг асл сабабини билмаган ҳолда улар таъсири остига тушиб қоламиз ва амал қилишда давом этамиз. Баъзи ҳолларда эса бу иримлар бежиз ўйлаб топилмаганига амин бўламиз…\n«Бугун 13-сана, жума. Бир бало бўладиёв...»\nРостдан ҳам ойнинг 13-санасини ички хавотир билан кутадиганлар талайгина. Бу ҳар бир инсоннинг ўзига боғлиқ бўлса керак. Чунки баъзан киши қаршисидаги инсоннинг хавотирини ўзига юқтириб олса, баъзида атрофдагиларга ўзи шу тахлит таъсир кўрсатади. Шу тариқа турли бидъату хурофотлар илдиз отади.\nXIV асрда 13 октябр, жума куни Франция подшоҳи Хушруй Филиппнинг буйруғига биноан, тамплиерлар орденининг барча аъзолари ҳибсга олинган. Улар қийноқлар таъсирида хилоф иш қилганликларини тан олишган. Маҳбусларга оловда ёқиш жазоси берилган. Айнан ўшандан буён ойнинг 13-санаси жумага тўғри келган кунга шубҳа билан қарай бошланган.\nАслида эса: иложи бўлса бу кунга ҳеч нима режалаштирманг. Айтишларича, бу унчалик ҳам муваффақиятли келмас эмиш.\n«Йўлга чиқишдан аввал бироз ўтириб олиш зарур»\nМазкур иримга ишонувчиларнинг фикрича, бунга уй жини сабабчи эмиш. У хонадондаги барча нарсаларни ўзига тегишли деб билади ва шунинг учун уйдан у-бу буюмни олиб кетишларини истамайди. Агар уй эгаси сафарга чиқмоқчи бўлса, йўлга чиқишдан аввал бир неча сония ўтириши лозим. Бу пайт уй жини мулойим хулқли бўлса, уй эгасига оқ фотиҳа берармиш. Ёмон хулқли уй жини эса «ҳеч қаерга кетмайди», деб тинчланиб қолармиш. Сафарга чиқувчилар бу удумга риоя қилмаса, уларнинг йўлига турли тўғаноқлар қилишдан ҳам тап тортмас экан. Масалан, керакли нарсаларни яшираркан, сафарга чиқувчиларни уриштириб қўяркан.\nАслида эса: сафарга чиқиш — ҳаяжонли ҳодиса. Шу сабабли йўлга чиқувчиларнинг ёдидан у-бу нарса чиқиб қолиши мумкин. Йўлга чиқишдан аввал бироз ўтириш ҳам ҳаяжонни босади, ҳам эсдан чиққан нарсани ёдга олишга ёрдам беради.\n«Туз тўкилган уйда можаро чиқади»\nМузлатгич пайдо бўлгунга қадар кўпгина маҳсулотлар қишга тузланган ҳолда сақлаб қўйилган. Тузни оқ олтин деб ҳисоблашган. Туз тўкилишига эса очлик хабарчиси деб қарашган. Шунинг учун «оқ олтин»ни тўкиб юборганларни жазолашган. Тузни тўкиб қўйиш борасида «асосий қаҳрамон»лар болажонлар бўлгани сабаб ота-онадан бири туз тўккан болани уришса, иккинчиси унинг ёнини олган. Натижада можаро келиб чиққан.\nАслида эса: тузни ёки умуман бошқа нарсани тўкиб юбориш чарчоқ ва диққат камайгани натижаси бўлиши мумкин. Можароларга келсак, айнан жисмонан ёки руҳан чарчоқ ҳис қилганда кўпроқ уришиш кузатилади.\n«Ўнг елканг билан тур, чап томонингга туфла»\nАйтишларича, чап елкамизга шайтон қўниб олган эмиш. Шунинг учун чап тарафга, яъни унинг юзига қараб туфла, шайтоннинг юзи тескари бўлсин, дейишаркан. Ўнг елкада эса кишини ёмонликлардан муҳофаза қилувчи фаришта бўлади, деган фикр мавжуд. Унга ҳурмат юзасидан ўнг елка билан туриш лозим, деган ирим бор.\nАслида эса: кишининг чап томони ҳиссиётларни бошқарувчи миянинг ўнг ярим шарига бўйсунади. Шу сабабли чап томонни бошқариш бироз мушкул. Миянинг чап ярим шари эса ўнг оёқ ва ўнг қўл учун жавобгар. Бу иримнинг асл сабаби кишининг хавфсизлигини таъминлаш бўлса керак. Инсон ўрнидан чап оёғи билан сакраб турса, ўнг мия чап тарафни бошқаришга қийналиб қолиб, киши йиқилиб тушиши мумкин. Чап томонга қараб туфлаш борасида эса бирон нима дейиш қийин.\n«Синган кўзгу бахтсизлик келтиради»\nЎрта асрларда кўзгунинг тескари томонини симоб билан қоплашган. Кўзгу синганда бу заҳарли модда сочилиб кетган ва уй эгалари бирин-кетин вафот эта бошлашган. Бу иримнинг сабаби шунга боғлиқ бўлиши мумкин.\nАслида эса: кўзгунинг синган бўлакларига қараганимизда ўз аксимизни бошқача кўрамиз. Бу эса ўзимиз ҳақимизда бошқача фикрга келишимизга сабаб бўлиши мумкин.\n«Эшикдан чиқдингми, ортга қайтма, ишинг унмайди. Қайтсанг ҳам уйга оёқ босма, остонадан қайт ёки ойнага қара»\nАзалдан остонани ички ва ташқи оламни ажратиб турадиган чегара деб билишган. Бу иримга ана шу чегарани кетма-кет босиб ўтиш кўп куч ва қувват олади, деган фикр сабаб бўлган эмиш.\nАслида эса: қайтиб келиш учун ортиқча вақтингиз кетади, қолаверса, аввалги иштиёқингизни ҳам йўқотишингиз мумкин. Шу билан бирга, уйда ниманидир унутганингиз боис асабийлашдингиз ҳам. Ойнага қараш эса фикрларни жамлашга ва бироз тинчланиб олишга ёрдам беради.\n«Қоронғида уй супурма, бахтсизлик бўлади»\nМомоларимиз кеч тушиши билан уй ёки ҳовлини супуришни маън қилишади. Айтишларича, бу бахтсизлик келтирармиш.\nАслида эса: авваллари ёритгич ва электр токи бўлмагани сабабли кеч тушганда бирор қийматли нарса ерга тушган бўлса, кўрмай супуриб юбориш каби ҳолатларнинг олдини олиш учун «кеч тушганда супуриш яхши эмас», дейилган.\n«Йўлингни қора мушук кесиб ўтса, ишинг унмайди»\nАйтишларича, илгари мушуклар жуда қадрли бўлган экан. Чунки улар омборга қирғин келтирувчи сичқон ва каламушларни тутиб ейишган. Шу сабабли ҳеч бир уй бекаси ўз мушугини қувиб солмаган. Мушук уйдан қочган бўлса, демак, бу хонадонда бирор нохушлик содир бўлган, дея тушунишган. Кейинчалик эса бу ирим фақат қора мушукларга нисбатан қўлланила бошлаган.\nАслида эса: ҳар нарсадан нохушлик кутаверсангиз, ўша кўнгилсизликни ўзингиз «чақириб олишингиз» мумкин экан. Оқибатда ашаддий иримчига айланиб бораверасиз. Шундай экан фақат ёмон хаёлларга бораверманг. Нохушликни кутиб яшасангиз, ўзингиз айбдорсиз, қора мушук эмас.\nҚанчалик ҳайратланарли бўлмасин, «Ўнг қовоғим учаяпти, демак, бугун эрим билан уришаман», дейдиганлар ҳам бор. Тўғри, иримларнинг қай бирига ишониш, қайсига амал қилиш ҳар кимнинг ўз иши. Лекин сиз шундай қилингки, ўзингиз ишонган ҳеч бир ирим оилангиз тинчлигига, яқинларингиз билан муносабатларингизга рахна солмасин!


АҚШ 2016 молия йили учун Покистонни ҳарбий компенсациялар миқдорининг ярмисидан маҳрум қилади\n23:35 / 21.07.2017\nАҚШ мудофаа вазири Жеймс Мэттис 2016 молия йилида Америка ҳарбий операцияларини қўллаб-қувватлаганлик учун Покистонга бериладиган компенсацияларнинг деярли ярмисини ушлаб қолишга қарор қилди.\nБунга сабаб қилиб, бу мамлакатнинг «Ҳаққоний тармоғи» террорчилик ташкилотига қарши курашда етарли даражада саъй-ҳаракат қилмаганини кўрсатилмоқда. Бу ҳақда Пентагоннинг расмий вакили Адам Стампнинг баёнотида айтиб ўтилган.\nҲужжатда аниқлаштирилишича, Пентагоннинг қўшимча ҳарбий ёрдамидан иборат тўлов айтиб ўтилган даврда 900 млн. АҚШ долларни ташкил этиши керак бўлган ва унинг 500 млн.и Исломободга ўтказиб ҳам берилган. Бироқ «вазирнинг қарорига кўра, 2016 молия йилида Покистонга қушимча коалицион мадад фонди ажратилмайди», дейилади баёнотда.\n2016 молия йили АҚШда ўтган йилнинг 30 сентябрида якунланган.


Қачон “қаттиқ қонунли” давлат бўламиз? - zarnews.uz\nҚачон “қаттиқ қонунли” давлат бўламиз?\nҚонун-қоидалар моҳиятан табиат ва жамиятда тартибни сақлаб туриш учун яратилади. Инсоният ривожланиши билан барча соҳалар, жумладан, қонун-қоидалар сони ва хилма-хиллиги ҳам ўсиб, уларни ишлаб чиқиш ва амалиётга тадбиқ қилиш воситалари ҳам тобора такомиллашиб боради.\nҚонун ҳужжатларини ишлаб чиқиш ва қабул қилиш – кўп босқичли ва мураккаб жараён. Қонун ҳужжати лойиҳаси тайёр қонун ҳолига келгунига қадар кўплаб “чиғириқлар”дан ўтказилади. Қонун доираси алоқадор бўлган давлат ташкилотларининг расмий муносабати ўрганилиб, баҳо берилади. Давлат ва жамиятнинг барча шарт-шароитлари ўрганиб чиқилади ва давлат идораларидан ҳуқуқий эспертизадан ўтказилади, сўнгра имзоланиб тасдиқланади.\nБугун барча соҳаларда давомий олиб борилаётган изчил ислоҳотлар янгидан-янги қонун ҳужжатларининг қабул қилинишини, мавжуд қонунлардаги айрим нормаларнинг замон шарт-шароитларига мос равишда ўзгартирилишини талаб қилади. Бу – табиий ҳол. Бу ҳолат дунёнинг ривожланган ва ривожланаётган давлатларига ҳам бирдек дахлдор. Чунки муайян соҳадаги муносабатларни янада ривожлантиришни ёки самаралироқ тартибга солишни таъминлаш учун аввало, ушбу муносабатлардаги ҳуқуқий асослар ислоҳ қилиниши лозим.\nҚонун ҳужжатларига қўшимчалар киритиш ёки улардаги моддаларни ўзгартириш жамият ҳаётига кириб келган ўзгаришлар, янгиликлар ва ютуқларнинг, янгича муносабтларнинг акс-садоси ҳам бўлиши мумкин. Одатда, ривожланган давлатларнинг қонунчилигидаги ижобий жиҳатлар ўзлаштирилади ва миллий қонунчиликка мослаштирилиб киритилади. Агар қонунларга ўзгартиришлар кўп киритилган бўлса, мазкур норматив-ҳуқуқий ҳужжат янги таҳрирда қабул қилинади.\nАммо юртимизда айрим қонун ҳужжатларига тинимсиз киритилаётган ўзгартиришлар ҳолатини ҳам тўлиқ ижобий, деб бўлмайди. Қонуности ҳужжатларига аксар ҳолларда уларни қонунларга мувофиқлаштириш учун ўзгартириш киритилади. Лекин қонунлар-чи?\nЧунки қонун ҳужжатларига ҳаддан ташқари кўп ва тез ўзгартиришлар, тузатишлар киритилиши мазкур қонун ҳужжатларининг ниҳоятда “мўрт” тузилганлигини, замон ва макондаги шароит ва имкониятлар тўлиқ ҳисобга олинмасдан ишлаб чиқилганлигини билдиради. Қолаверса, қонунлардаги моддаларнинг “ҳар куни ўзгариши” жамиятдаги ўзгаришларга мутлақо алоқадор бўлмаслиги ҳам мумкин.\nШундай қонунлар қабул қилинадики, ўн киши ўқиса, ўн хил талқин қилади. Ахир қонунлар барча учун бир хил бўлиши керак эмасми? Бу эса қабул қилинаётган қонунларнинг мукаммал ишлаб чиқилмаганидан далолат беради.\nЎзбекистон Республикасининг Маъмурий жавобгарлик тўғрисидаги кодексини олайлик. Мазкур кодекс 1994 йил 22 сентябрда қабул қилинган бўлиб, унга 2018 йил 18 апрелга қадар қонунлар орқали 105 марта ўзгартиришлар, қўшимчалар, тузатишлар киритилган. 2018 йил 19 апрелдан 2020 йилнинг 31 январига қадар бўлган вақт (ҳатто 2 йил ҳам эмас) оралиғида эса яна 28 марта ўзгартиришлар киритилди. Яъни, жами 133 марта ўзгартиришлар киритилган. Ҳар сафар ўзгартириш киритилганида ўнлаб моддалар ўзгаришларга учрайди.\nТўғри, бу вақт оралиғида кодексга янгидан-янги нормалар киритилди, айрим моддалар чиқариб ташланди. Аммо аксарият ўзгаришлар маъмурий ҳуқуқбузарликни содир этган шахсларга нисбатан қўлланадиган жарима санкцияларининг суммаси ўзгариши билан боғлиқ. “Ярим баравари миқдорида”, деган сўзлар ҳеч қанча вақт ўтмай “бир баравари миқдорида”, деб ёзилади. “Бир баравари миқдорида”, деган сўзлар ҳам тезлик билан “бир ярим баравари”, “икки баравари”, “уч баравари” бўлиб ўзгараверади...\nЎзбекистон Республикасининг Солиқ кодексига ҳам ўтган йиллар давомида салмоқли ўзгатиришлар киритилди. Ва, ниҳоят, 2019 йил 30 декабрда Солиқ кодексининг янги (учинчи) таҳрири тасдиқланди.\nХўш, нега айрим қонунлардаги нормалар бунчалик кўп ўзгартирилади?\nБу – қонун ижодкорлиги билан машғул бўладиган “халқ ноиблари”нинг “иш кўрсатишлари”микан? Тўғри, уларнинг барчаси ҳам ҳуқуқшунос эмас. Аммо қабул қилинган қонунни тасдиқлашдан аввал “оқсоқоллар” ҳам қонунни ҳар тарафлама ўрганиб чиқишлари лозим эмасми?\nЖарима суммаларини тинимсиз ўзгартирмасдан, қатъий суммаларни белгилаб қўйиш ҳам мумкин-ку?! Айтишингиз мумкин, бу – ҳуқуқбузарларга нисбатан кўриладиган чораларни қатъийлаштириш учун деб.\nАҚШ, Буюк Британия, Германия, Япония, Сингапур каби давлатлар “қаттиқ қонунли” давлатлар сифатида бутун дунёга намуна бўла олади. Негаки, бу давлатларда қонунчилик механизми жуда юқори даражада йўлга қўйилган бўлиб, қонунлар ҳар томонлама “сифатли” ишлаб чиқилади. Ушбу давлатларда қонунлар камдан-кам ўзгаради.\nСингапур ўзининг эколог


«Парламентаризм билимдонлари-2013» танлови ғолиблари 2 декабрь куни тақдирланади | Xushnudbek.uz\n12.11.2013\tin Суд-ҳуқуқ Фикр билдиринг\nЎзбекистон Республикаси Конституцияси қабул қилинганлигининг 21 йиллиги арафасида «Парламентаризм билимдони-2013» танлови ғолибларини тантанали тақдирлаш маросими бўлиб ўтади. Ташкилий қўмита берган хабарга кўра, мазкур тақдирлаш маросими жорий йилнинг 2 декабрь куни ўтказилади.\nХабарда таъкидланишича, ғолиблар 2 декабрь куни соат 9.00да Ўзбекистон Республикаси Олий Мажлиси Қонунчилик палатаси биносига экскурсияга таклиф этилади ва парламентнинг қонун ижодкорлиги фаолияти билан яқиндан танишиш имконига эга бўлади.\nТадбирда электрон манзил орқали саволнома-анкетани тўлдирган ва 50 баллдан юқори балл тўплаган 150 нафар ёшлар иштирок этади.\n«Парламентаризм билимдонлари-2013» танлови ғолибларини қуйидаги совғалар кутмоқда:\n1-ўрин – NOTEBOOK\n2-ўрин – IPHONE 4s\n3-ўрин – IPod\nШунингдек, ҳар бир қатнашчи Олий Мажлис Қонунчилик палатасининг махсус дипломлари ва эсдалик совғалари билан тақдирланади.\nКуннинг иккинчи ярмида иштирокчилар Муқимий номидаги мусиқали драма театрида қизиқарли спектакл намойишига таклиф этилади.\nЭслатиб ўтаман, «Парламентаризм билимдонлари-2013» танлови Ўзбекистон Республикаси Олий Мажлиси Қонунчилик палатасининг веб-сайтида ёшлар ўртасида Ўзбекистон Республикаси Конституциясининг 21 йиллигига бағишланиб ташкиллаштирилган эди. Танлов регламентига кўра, танловда 14 ёшдан 30 ёшгача бўлган ёшлар иштирок этиши мумкин.\nТанлов 2013 йил 7 майдан бошланган эди ва 2013 йил 1 декабргача давом этади. Мазкур танлов жами 30 турдан иборат (яъни, 1-ҳафтада – 1-тур, 2-ҳафтада – 2-тур ва ҳоказо). Ҳозирда 28 та тур ўтказилди. Танлов иштирокчиларининг рейтинги билан қуйидаги манзилда танишишингиз мумкин.\nОлий Мажлис парламент\t2013-11-12


Qalampir.uz - Сувга чўккан 11 яшар бола мансабдорларни ҳаракатга туширди\n18:30, 30.01.2018 Жамият\nТошкент шаҳрида каналлар кўп. Айрим каналларнинг кўприги носоз ҳолатда. Кўп қаватли уйлар яқинидан оқиб ўтувчи каналлар ҳам бор.\nХабарингиз бор, жорий йилнинг 21 январь куни Тошкент шаҳар Олмазор туманида бахтсиз ҳодиса рўй бериб, 134-умумтаълим мактабининг 5-синф ўқувчиси бўлган Абдуллоҳ Рўзибоев “Қичқириқ” каналига чўкиб, ҳалок бўлган эди.\nАбдуллоҳнинг дўсти Шоҳжаҳон кўприк қолиб, канал устидан ўтган қувурдан юради ва бирдан сувга йиқилади. Уни қутқариб олиш учун ўзини сувга отган Абдуллоҳ дўстини қутқаради ва ўзи қурбон бўлади.\nБунга ўхшаш ҳолатларнинг олдини олиш мақсадида Тошкент шаҳар ҳокими Раҳмонбек Усмоновнинг кўрсатмасига биноан Тошкент шаҳар фавқулодда вазиятлар бошқармаси ҳамда барча коммунал хизмат вакилларидан иборат ишчи гуруҳ ташкил этилиб, сув устидан ўтган қувурларнинг икки томонини панжаралар билан тўсиш, уларнинг устидан ўтишни тақиқловчи белгиларни қўйиш ишлари бошлаб юборилган. Бу ҳақда Ўзбекистон Республикаси Фавқулодда вазиятлар вазирлиги Матбуот хизмати хабар бермоқда.\nФВВ аҳолига маҳаллалардаги каналлар ва ариқлар устидаги коммунал қувурлар панжаралар билан тўсилмаган бўлса, Фавқулодда вазиятлар вазирлигининг (+99871)147-10-50 тезкор рақами ёки Фавқулодда вазиятлар вазирлиги сайтидаги “Вазирга савол” саҳифаси орқали маълумот беришларини сўрамоқда.\nТошкент шаҳрида каналлар кўп. Айрим каналларнинг кўприги носоз ҳолатда. Кўп қаватли уйлар яқинидан оқиб ўтувчи каналлар ҳам бор. Бироқ бу каналларнинг атрофи панжаралар билан ўралмаган, хавфсизлик чоралари кўрилмаган. Тошкент шаҳар ҳокимияти ва тегишли ташкилотлар масаланинг бу жиҳатларини ҳам эътибордан четда қолдирмаса, пушаймонга ўрин қолмасди.\nТеглар:Қувур Тошкент шаҳар ҳокими ФВВ\nАқтўбе фожиаси ўз-ўзидан бўлгани йўқ... Қишлоқда ер йўқ, иш ҳам...\n20:11, 22.10.2018 5 149\nҚамчиқ довонида қолиб кетган мактаб ўқувчилари қутқарилди\n10:28, 17.10.2018 4 451\n15:51, 11.10.2018 2 831\nЎзбекистонда яна бир соҳага инновация жорий қилинади\n14:32, 05.10.2018 1 223


Қозоғистон алоҳида қўриқланадиган ерлар майдони кенгаяди | Қозоғистон янгиликлари: Сўнгги хабарлар «Kazakh TV» каналида | Kazakh TV\nПарламент Мажлиси депутатлари бугунги йиғилишда аввал туризм ва алоҳида стратегик аҳамиятга эга бўлган иншоотлар қурилиши учун олинган, аммо мақсадга мувофиқ ишлатилмаётган ерларни давлатга қайтаришни кўзда тутувчи қонун лойиҳасини кўриб чиқди.\n«Ақмўла ва Алмати вилоятидаги қатор ҳудудлар ажратиб берилганига қарамай зарур иншоотлар қурилмагани туфайли етарлича ҳимояланмаяпти. Натижада улар ўз қиймати ва қадрини йўқотаяпти. Ундаги флора ва фауна хавф остида. Бундан ташқари, депутатлар экотуризмни ривожлантириш мақсадида қатор тадбирларни таклиф қилди», деб таъкидлади Мажлис депутати Берик Ўспанов.\nПарламент Мажлиси Спикери Нурлан Ниғматулин янги қонун лойиҳаси қабул қилинса ишлатилмай ётган ерларни давлатга қайтаришга туртки берилишини тилган олди.\n«Бугун жуда муҳим қонун лойиҳаси кўриб чиқилди. Уни касбдошларимиз – Мажлис депутатлари ишлаб чиқди. Алоҳида қўриқланадиган табиий ҳудудларни қонуний бошқаришдаги мавжуд камчиликлар бартараф қилинди. Ушбу қонун ишга тушиши мураккаб муаммони қисқа муддатда ҳал этиш учун имконият яратади», деб таъкидлади Нурлан Ниғматулин.


25 май 2022, Тошкент вақти: 08:20\nТингловчи ва муштарийлардан 1 сентябр куни Озодликка келган SMS-хабар ва қўнғироқларда билдирилган турфа мулоҳаза ва истаклар яна “Эркин микрофон” рукнида жамланди.\n“Шўрчининг милициясини текширадиган борми?! ”\nСурхондарё вилоятининг Шўрчи туманидан сим қоққан илк суҳбатдошимиз тумандаги ҳуқуқ-тартибот идоралари фаолиятидан норозилигини ана шу хитоб орқали ифодалади.\n- Бу “Эркин микрофон” эшиттиришими?\n- Хўжаев Икром деган қариндошимизни алимент тўламаганликда айблаб¸ бир ҳафтадан бери қамаб ташлаган. Суд ижрочилари “57 минг сўм тўлайсизлар” деяпти.\nОзодлик: Нечта боласига алимент тўларди?\n- Битта болага. Ўзлари энг кам иш ҳақининг 25 фоизи миқдорида деб ҳисоблаб айтишган. У тўлаган. Хотини “Мен суднинг қарорига асосан 100 минг сўм олдим” деб тилхат ëзиб берган. 2009 йил январ ойидан бошлаб ҳозирги кунга қадар “Ҳаëт” фермер хўжалигида ишлаяпти. Фермер хўжалиги ҳар ойга 28 минг сўмдан иш ҳақи ëзиб келаяпти. Ўшанинг 25 фоизини бериши керак. Лекин булар “Ойига 57 минг сўмдан тўлайсизлар. Ўғлинг тўламаса¸ қамоқдан чиқмайди” деб бир ҳафтадан бери бола йўқ. Термизга олиб бориб қамаб ташлаган. Уриб¸ ëнидаги пулларини ҳам тортиб олиб қўйган.\nОзодлик: 57 минг деган суммани қаердан чиқаришди ҳозир?\n- Биз шуни тушуна олмаяпмизда. Прокуратурага бордик¸ милицияхонага бордик¸ суд ижрочиларига бораяпмиз. “Нимага асосланиб 57 минг сўм деяпсизлар” десак¸ “Ҳеч қандай асос йўқ. Биз сизларга ҳисоб бермаймиз. Қадамларинг етган жойгача боринглар. Қўлларингдан ҳеч нарса келмайди” деб бизни ҳам сўкиб-сўкиб қабул қилмай чиқариб юбораяпти. Мен ҳозир Омбудсман Сайëра Рашидовага хат ëзиб ўтирган эдим. Мурожаат қилишимдан мақсад¸ илтимос¸ ëрдам беринглар. Департаментгами телефон қилиб¸ “мана шундай шикоят тушаяпти” десангизлар¸ бизга ëрдам бўлармиди дейманда¸ дейди бу аëл.\nСурхондарё вилоятининг Шўрчи туманидан сим қоққан бу аёлнинг мурожаати юзасидан кичик бир суриштирув ўтказишга ҳаракат қиламиз.\n“Қиммат унни олмасак, арзон ёғ йўқ”\nАйни пайтда бу аёл яна бир мурожаати борлигини ҳам айтди.\n- Яна битта шикоятим бор. Айтсам¸ эшитасизми?\n- Мана маҳаллаларда оиланинг жон сонига қараб ун¸ ëғ бериладику. Бозорда бир қоп ун 21 минг сўм. Маҳаллада бир қоп унни 26 минг сўмга оласан¸ деб мажбурлаб бериб ëтибди. Унни олмасак¸ ëғни бермайди. Ëғни ўзи 500 граммдан бериши керак. Булар 400 граммдан беришаяпти. Яъни булар килолаб эмас¸ литрлаб беришаяпти. “Бор¸ қаерга борсанг боравер. Бу ҳокимнинг иши” дейди.\nОзодлик: Унни олмасангиз¸ ëғ бермаяпти-а?\n- Ҳа¸ шундай.\nОзодлик: Нимага шунақа қилишаяпти экан?\n- “Боринг¸ ҳокимиятга боринг. Ҳокимнинг бизга берган топшириғи шу” дейди. Бир жойга ҳадеб бораверсангиз¸ ëзувчи¸ чизувчи деб лақаб қўйиб олади. Ҳокимиятга бир марта бориб¸ ҳаққимни олган эдим. “Ëзувчи¸ ундай¸ бундай” деб устимдан текшириш ўтказиб¸ тазйиқ ўтказди. Шундан кейин индамай қолдим мен ҳам.\nОзодлик: Ким тазйиқ ўтказди?\n- Шу маҳалладагилар текширдида. Мана битта ўғлим Россияда¸ битта ўғлим Қозоғистонда. “У йўқ ўғилларига ун¸ ëғ олади” деб чиқишдида. “Улар бу ерда бўлмаса ҳам пропискадан чиқиб кетмаганку. Хўжаликда рўйхатда турибди. Оламанда” дедим. Битта ўғлим ҳозир олдимда¸ битта ўғлим коллежда ўқийди. Ўзим учинчи гуруҳ ногирониман. Ҳеч қаерда ишламайман. Иш йўқ. Тирикчилик оғир. Ҳайронман энди¸ дейди Сурхондарёнинг Шўрчи туманидан сим қоққан бу аëл.\nСурхондарёнинг Шўрчи туманидан Озодлик таҳририятига сим қоққан бу аёл ногирон бўлиш билан бирга фарзандларини ёлғиз ўзи тарбия қилаётган бева аёл ҳам экан. У туман ва вилоят амалдорларининг қилмишини текширадиган борми, деган савол билан юзланмоқда.\n“Кескир қиличдек аёлларни кўришолмайди”\nНавбатдаги тингловчимиз эса Андижон вилоятининг Булоқбоши туманидан.\nБу тингловчимиз ҳам ногирон – кўзи ожиз тингловчиларимиздан бири экан. У жиззахлик ҳуқуқ ҳимоячиси ва фермер Оязим Ҳидированинг Озодликка чиққанидан қувонганини айтиб, баъзи мулоҳазаларини билдирди.\n- Оязимхонни мен аслида кўрганим йўқ¸ лекин Озодлик радиоси орқали эшитганман. Ҳақиқатан бунақа жасур аëллар камдан кам чиқади. Мана Маҳбуба Зокирова чиқди¸ Мўътабар Тожибоевани эшитганмиз¸ Дилором Исҳоқова бор. Буларнинг орасига энди Оязимхон ҳам қўшилди.\nОзодлик: Сиз мана бизни эшитар экансиз¸ жасур аëллар кам бўлади деб айтаяпсиз. Нимага кам бўлади?\n- Кам бўлиши қўрқув кўпроқ. Аëл энди аëл ҳисобланади. Аëлга нисбатан меҳр-мурувват бўлиши керак¸ аëлни ардоқлаш керак¸ аëлни асраш керак. Мана шунақа жасур аëлларни кўра олмайдиганлар Ўзбекистонда кўп. Эскиларнинг “Бўлса бера олмайди¸ бўлмаса кўра олмайди” деган гапи бор. Бу аëлни кескир қилич дейиш мумкин. Мен ўзимча ниҳоятда қўрқмас¸ қилич аëл деб ном қўйдим. Унга ўтказилган тазйиқларни¸ тўғрисини айтганда¸ ахмоқлар ўтказади. Буларнинг мақсади буни йўқотиш. Уларга кўпроқ пора берадиган одамлар керак. Улар ўзларининг бу мақсадига ета олмади. Ета олмасин ҳам¸ дейди Андижон вилоятининг Булоқбоши туманидан сим қоққан бу тингловчи.\nАндижон вилоятининг Булоқбоши туманидан сим қоққан бу суҳбатдош жиззахлик инсон ҳуқуқлари фаоли ва фермер Оязимхон Ҳидировани қамоқдан чиқарилганини олқишлаб, фермернинг ўзини озодлик билан қутлади.\n“Аҳволни ўнглайдиган ўзимиз, аммо...”\nРоссиянинг Свердловск областида ишлаб юрган тожикистонлик меҳнат муҳожири эса ўзи туғилиб ўсган Ашт туманидаги аҳволдан нолиди ва бу шу каби туманларни қийнаб турган ижтимоий-иқтисодий муаммолардан кўпроқ гапиришимизни сўради.\n- Ашт туманидан келганман. Янгиликлардан гапириб турсангизлар. Тожикистонда аҳвол яхши эмас. Аштдан ҳамма эркак Россияга чиқиб кетган. Кўпчилик Россияда кризис деб¸ қайтиб кетган дейишаяпти. Мана шунақа сарсонгарчилик.\nОзодлик: Қанақа муаммолар ҳақида гапиришимизни хоҳлардингиз?\n- Тожикистон ҳам Россияга ўхшаб яхши бўлсаю¸ сарсон бўлиб Россияларда юрмасак дейман.\nОзодлик: Яхши бўлиши учун нима қилиш керак? Мана ҳамма мардикорлар Россияда юришадию. Ўзбекистонда¸ Тожикистонда¸ Қирғизистонда аҳвол яхши бўлса деб фикр биладиради. Яхши бўлиши учун нима қилиш керак?\n- Постда ўтирганлар йўлини топиши керакда. Мансабда ўтирганлар у ëқ¸ бу ëқни кавлаб чўнтак қаппайтирмай¸ қилса бўлади.\nОзодлик: Аҳволни яхшилашнинг қанақадир йўлларини кўрасизми? Қайси соҳаларни яхшилаш керак?\n- Ҳамма томонини текшириб¸ регулировка қилиш керак. Катта ишдагилар жуда ўзидан кетган. Хоҳлаганини қийнайди¸ хоҳлаган ишини қилади. Инсофли одам бўлса¸ текширса дейманда.\nОзодлик: Бу одам ким бўлиши мумкин¸ қаердан келиши мумкин? Тасаввур қиласизми?\n- Ўзимизнинг одамларда энди. Текшириш бизнинг қўлимиздан келмаса¸ яқинлаша олмасак. Тожикистон пулдорники бўлганда. Радиода гапирсангизлар¸ етиб борса бундоқ. Тез-тез текшириб турса¸ дейди тожикистонлик суҳбатдошимиз.


Рустам Қосимжонов пешқадамлар сафига қайтди / Olamsport.com\n29 май 11:26\nРустам Қосимжонов пешқадамлар сафига қайтди\nТеглар : ШахматҚосимжоновЎзбекистон\nКеча куннинг иккинчи ярмида мусобақанинг саккизинчи тур учрашувлари ўтказилди. Турнирда биринчи рақам остида сараланган Рустам Қосимжонов ушбу турда оқ доналарда ҳаракат қилди. 17-жаҳон чемпиони яна бир ҳамюртимиз Никита Хорошевни мағлубиятга учратди.\n15 ёшли халқаро гроссмейтеримиз Нодирбек Абдусатторов эса пешқадам, қозоғистонлик гроссмейстер Ринат Жумабоев билан дуранг ўйнади. Тажрибали гроссмейстеримиз Марат Жумаев қозоғистонлик Муртаз Кажгалеевга имкониятни бой бериб қўйди.\nСаккизинчи турдан сўнг мусобақа жадвалида қўшҳокимлик юзага келди. Ринат Жумабоев ва Рустам Қосимжонов 6 очкодан жамғаришган. Қўшимча кўрсаткичларга кўра Жумабоев биринчи ўринни эгаллаб турибди. Нодирбек Абдусатторов ва Муртаз Кажгалеев 5,5 очко билан кучли тўртликдан жой олган.\nБугун сўнгги 9-турда Рустам Қосимжонов оқ доналарда Кажгалеевга, Ринат Жумабоев ватандоши Пётр Костенкога қарши баҳс олиб боради. Абдусатторов эса қора доналарда Шамсиддин Воҳидовга қарши ҳаракат қилади.


Юртимизда пахта-тўқимачилик кластерлари фаолияти: натижа ва таҳлил\n2019 йилда 77 та пахта-тўқимачилик кластери томонидан 677,4 минг гектар майдонда 2 миллион тоннадан ортиқ пахта хом ашёсини етиштириш белгиланди. Кластерларнинг ўзларига 125 минг гектар ер майдонлари бириктириб берилган бўлса, 552 минг гектарда 16 мингта фермер хўжаликлари билан фьючерс шартномалари асосида саноат хом ашёси етиштирилди.\nТўқсонбости – деҳқончиликнинг даромадли усули\nАйни кунларда Қишлоқ хўжалиги вазирлиги томонидан ташкил этилган республика махсус ишчи гуруҳи жойларда белгиланган вазифалар ижросини таъминлашга алоҳида эътибор қаратмоқда.\nЎзбекистонда мева-сабзавотларнинг экспорт ҳажми ошмоқда\nДунё давлатлари ўртасида бозор учун шиддатли кураш бошланганига анча йиллар бўлди. Бу жараёнда иқтисодиёти қудратли давлатлар билан беллашиш, янги бозорларга кириб бориш ва ўз ўрнига эга бўлиш осон эмас.\nМева-сабзавот етиштиришда янги имкониятлар ишга солинмоқда\nТошкент вилоятидаги 135 нафар экспортёр томонидан хорижий мамлакатларга 104 млн долларлик маҳсулот экспорт қилинди. Йиллик ишлаб чиқариш қуввати 262 минг 54 тоннага тенг бўлган 92 та қайта ишлаш корхоналари самарадорлигини янада ошириш чора-тадбирлари кўрилаяпти.\nБу йил мамлакатимизда 1 млн 43 минг гектарда кузги шудгорлаш режалаштирилган\nБу йил мамлакатимизда 1 млн 43 минг гектарда кузги шудгорлаш режалаштирилган бўлиб, бу ишни амалга ошириш учун 5530 та ҳайдов трактори шай қилиб қўйилди. Ерларни ҳайдовга тайёрлашда далалар ғўзапоя ва бошқа ўсимлик қолдиқларидан тозаланиши, ўтлар босган жойларга гербицидлар сепилиши, сўнгра белгиланган миқдордаги маҳаллий ва минерал ўғитлар солиниши лозим.\nҚишлоқ хўжалиги соҳасида 2018-2019 йилларда амалга оширилаётган инвестиция лойиҳалари доирасида маблағларни ўзлаштириш\nИш қуролинг соз бўлса ёки қишлоқ хўжалигини механизациялаш борасида амалга оширилаётган ишлар ҳақида\nТехника паркини янгилаш даражаси сўнгги 5 йил давомида йилига ўртача 4-5 фоизни ташкил этган бўлса, охирги 2 йилда бу кўрсаткич биринчи марта йилига 10-12 етиб, 7-8 фоизга ошди, техника паркининг таъминланиш даражаси эса 85 фоиздан 92 фоизга етказилди.\nЮртимиз хотин-қизларига яна бир бор эътибор ва эҳтиром\nМамлакатимиз аҳолисининг 49,8 фоизини хотин-қизлар ташкил этади ва уларнинг 49,3 фоизи қишлоқ жойларда яшайди. Бугунги кунда иқтисодиётнинг турли тармоқларида 5,5 млндан, ўрмон ва балиқчилик соҳаларида 1,5 млндан ортиқ хотин-қизлар фаолият кўрсатмоқда.


Макарон маҳсулотлари озишга ёрдам берадими?\nCана : 09-04-2018 / Маслаҳат, Саломатлик / кўрилди: 191\nМакарон маҳсулотлари истеъмоли семиришга олиб келмайди ва ҳатто озиш имконини ҳам берар экан. EurekaAlert канадалик тиббиёт ходимларининг хулосасига асосланиб, шу ҳақида хабар берди.\nОлимлар 2,5 минг киши иштирок этган 30 тадқиқотни метатаҳлил қилишди, бу кишилар углеводларнинг катта қисмини макаронлардан олишган. Кўнгиллилар ҳафтасига уч марта паста ейишган, бир порция тахминан ўртача ҳажмдаги косанинг ярмини ташкил қилган. Уч ойдан кейин тажриба иштирокчилари ўртача 500 граммдан вазн йўқотишган.\nТиббиёт ходимларининг сўзларига кўра, тадқиқот натижалари макарон маҳсулотлари парҳез билан уйғунлаштирилганда вазнни оширмаслиги ва ортиқча ёғларнинг тўпланишига сабаб бўлмаслигини кўрсатган. Бу маҳсулотнинг паст глимекик индекси билан изоҳланади.\n"Тадқиқот иштирокчиларнинг кўп бўлмаса-да вазн йўқотганини кўрсатган. Шу боис омма орасида тарқалган маълумотларга қарши ўлароқ, макарон маҳсулотлари соғлом парҳезнинг бир қисмига айланиши мумкин", - дейди тадқиқот ҳаммуаллифи Жон Сивенпипер.


Ўзбекистоннинг 2020 йил январь-декабрь ойлари учун ташқи савдоси — Review.uz\n2020 йил охирида Ўзбекистоннинг ташқи савдо айланмаси 36,3 миллиард долларни ташкил этди, бу ўтган йилга нисбатан 5,4 миллиард долларга кам.\n2020 йил охирида Ўзбекистоннинг ташқи савдо айланмаси 36,3 миллиард долларни ташкил этди, бу ўтган йилга нисбатан 5,4 миллиард долларга (13,1%) кам, дея хабар беради Давлат статистика қўмитаси.\nЖаҳон савдо ташкилотининг умумий ҳажмидан экспорт 15 127,7 миллион AҚШ долларини ташкил этди (2019 йил январь-декабрга нисбатан 13,4 фоизга пасайиш қайд этилди), импорт эса - 21 171,5 миллион AҚШ доллари (пасайиш 12,8%). Натижада ташқи савдо айланмаси 6 043,8 миллион AҚШ доллари миқдоридаги пассив қолдиқни ташкил этди.\nТашқи иқтисодий фаолиятдаги 20 та йирик шерик давлатлар орасида тўртта давлат билан, хусусан, Aфғонистон (772,3 миллион AҚШ доллари), Қирғизистон (610,1 миллион AҚШ доллари), Тожикистон (307,2 миллион доллар)ва Эрон (33,2 миллион доллар) билан фаол ташқи савдо баланси мавжуд. Қолган 16 та мамлакатда ташқи савдо айланмасининг пассив салдоси сақланиб қолмоқда.


Нега йўловчилар Тошкентдан Истанбулга уча олишмади\nТошкент аэропортида юзлаб йўловчилар Истанбулга уча олишмади – Uzbekistan Airports изоҳи\n“Uzbekistan Airways” рейси билан Тошкент-Истанбул йўналиши бўйича учмоқчи бўлган 200 га яқин киши аэропортга келган.\nТОШКЕНТ, 3 ноя — Sputnik. “Uzbekistan Airports” компанияси ижтимоий тармоқларда тарқалган Тошкент аэропортида одамлар тўплангани акс этган видео юзасидан изоҳ берди.Компания хабарига кўра, “Uzbekistan Airways” рейси билан Тошкент-Истанбул йўналиши бўйича учмоқчи бўлган 200 га яқин киши аэропортга келган. Бироқ бу рейс жадвалда бўлмаган. Йўловчилар чипталарни “Asia Luxe Travel” сайёҳлик компанияси орқали сотиб олишганини айтишган.“Uzbekistan Airways” вакиллари сайёҳлик компанияси авиачипталар савдосини авиакомпания билан слотни (аэропортдаги парвоз учун ажратилган вақт) келишмаган ҳолда ташкил қилганини маълум қилишган.Сайёҳлик компанияси йўловчиларга сув тарқатган ва уларни меҳмонхонага жўнатиш учун транспорт ташкил қилган.Таъкидланишича, одамлар терминал биносини тарк этишдан бош тортишган. Ўзбекистон Транспорт вазирлиги ташаббуси билан захира ҳаво кемаси ажратилиб, парвозга йўловчиларни рўйхатга олиш бошланган.\nТошкент-Истанбул йўналиши бўйича учмоқчи бўлган 200 га яқин киши аэропортга келган. Бироқ рейс жадвалда бўлмаган.\nТОШКЕНТ, 3 ноя — Sputnik. “Uzbekistan Airports” компанияси ижтимоий тармоқларда тарқалган Тошкент аэропортида одамлар тўплангани акс этган видео юзасидан изоҳ берди.\nКомпания хабарига кўра, “Uzbekistan Airways” рейси билан Тошкент-Истанбул йўналиши бўйича учмоқчи бўлган 200 га яқин киши аэропортга келган. Бироқ бу рейс жадвалда бўлмаган. Йўловчилар чипталарни “Asia Luxe Travel” сайёҳлик компанияси орқали сотиб олишганини айтишган.\n“Uzbekistan Airways” вакиллари сайёҳлик компанияси авиачипталар савдосини авиакомпания билан слотни (аэропортдаги парвоз учун ажратилган вақт) келишмаган ҳолда ташкил қилганини маълум қилишган.\n“Дастлабки маълумотларга кўра, рейс учун 200 га яқин авиачипта сотилган”, - дейилади “Uzbekistan Airports” хабарида.\nНаманган илк бор Санкт-Петербургдан "Аэрофлот" парвозини қабул қилди\n3 Ноябр, 09:21


Дунё бўйлаб бир-биридан фарқ қилувчи уч хил турдаги COVID-19 тарқалмоқда — Review.uz\nДунё бўйлаб бир-биридан фарқ қилувчи уч хил турдаги COVID-19 тарқалмоқда\nОлимлар бир-биридан мутлоқ фарқланувчи уч хил турдаги COVID-19 дунё бўйлаб тарқалаётганини аниқладилар. Улар 2019 йил 24 декабрдан 2020 йил 4 мартгача бўлган даври ичидаги, бутун дунё бўйлаб танлаб олинган 160 та тўлиқ вирус генларини таҳлил қилишган.\nКоронавирус бутун дунё бўйлаб тарқалиб бориши давомида мутацияга учраган. Ҳозирги вақтга келиб дунёда учта турдаги COVID-19 мавжуд.\nЯнги турдаги коронавируснинг «генетик тарихи»ни таҳлил қилиб ўрганишган Кембриж тадқиқотчилари шундай хулосага келишган.\nОлимлар жамоаси 2019 йил 24 декабрдан 2020 йил 4 мартгача бўлган даври ичидаги, бутун дунё бўйлаб танлаб олинган 160 та тўлиқ вирус генларини таҳлил қилишди. Тадқиқотчилар COVID-19 нинг учта турли «вариантларини» аниқладилар ва уларга А, В ва C белгиларини қўйишди.\nШтаммларнинг таҳлили шуни кўрсатдики, кўршапалаклардан калтакесаклар орқали одамларга юққан дастлабки- А вирус, – Хитойда энг кенг тарқалган вирус эмас. Бундай турларнинг жузъий ўзгариши одатда АҚШ ва Австралияда учрайди. А турдагиси кўринишидан, В турдаги билан мутацияга учраганга ўхшайди.\nВирус генотипларини ўрганиш натижасига кўра, Хитойда эпидемияни тарқалишига В тури сабабчи бўлган. Ушбу вариант асосан Осиё учун хосдир, у бошқа мутацияларсиз минтақадан ташқарига чиқмади. Вируснинг C тури, В туридаги «шўъба штаммлар», ҳозирда Хитойдан ташқарида пайдо бўлган ва асосан Европада яшовчиларда учрайди.\nТадқиқот натижалари шуни кўрсатдики, Буюк Британиядаги коронавирус эпидемияси, катта эҳтимол билан, Хитойдан эмас, балки Сингапур, Корея Республикаси ёки Гонконгдан келган бўлиши мумкин.\nОлимларнинг фикрига кўра, расман SARS-CoV-2 деб номланган вирус ҳар хил популяцияларда иммун тизимининг барқарорлигини йўқотиш учун мутацияга учрайди.\nТадқиқот ғайри оддий бир вазиятни аниқлади, оригинал А штамми АҚШнинг Ғарбий соҳили бўйлаб тарқалди, аммо у Хитойда энг кенг тарқалган В штамми эмас эди. Олимлар коронавирус мутацияда давом этаётганини таъкидламоқдалар.\nТадқиқот натижалари келажакда касаллик тарқалиш эпицентрларини башорат қилишга ёрдам беради.


Болливуд актёри Иррфан Хон 53 ёшида вафот этди - EFFECT.UZ\n. 16:37 | 29.04.2020\nСаҳабзода Иррфан Али Хон 1967 йилда туғилган. У актёрлик фаолиятини саксонинчи йилларда сериалларда рол ўйнашдан бошлаган.\nУ “Харобадан чиққан миллионер“, “Пининг ҳаёти“ филмларидаги роллари билан машҳур. Шунингдек, “Ланчбокс“, “Пику“, “Хинди медиум“ каби болливуднинг машҳур филмларида рол ижро этган. У рол ўйнаган филмлар сони умумий 150 та. Бундан ташқари бир қатор миллий мукофотлар соҳиби.\nУ ҳамкасби Амитабх Баччан томонидан “ўта иқтидорли“ деб таърифланган.\nУнинг агентлиги хабар беришича, у ғарбий Мумбайдаги шифохоналардан бирида вафот этган. Унга йўғон ичак инфекцияси ташхиси қўйилган эди.\nTeglar:Irrfan Ali, Болливуд\nРоссия ортидан: Ўзбекистонда 9 май тадбирлари ўтказилмайди\nOʻzbekiston xorijiy davlatlar bilan aviaqatnovlarni 30-iyungacha tiklamaydi


Ички ишлар ходимларининг салмоқли улуши » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Ички ишлар ходимларининг салмоқли улуши\nОқ олтин хирмонини юксалтиришга Жиззах вилояти ички ишлар бошқармаси ходимлари ҳам ўз ҳиссаларини қўшишаяпти. Чунончи, шанба ва якшанба кунлари 500 нафар ички ишлар ходимлари теримда қатнашмоқда. Бугунгача улар томонидан 50 тонна пахта йиғиштириб олинди. — Вилоят ички ишлар бошқармаси ҳашарчилари ёрдамида 5 кунда режамни бажаришни ният қилиб турибман, — дейди “Азим С” фермер хўжалиги раҳбари Шерали Азимов. — Шартнома бўйича 94 тонна 500 килограмм пахта топширишим керак. Ҳосил салмоғи режага қўшимча 10 фоиз пахта олиш имконини бераяпти. Ёрдам учун ички ишлар ходимларидан миннатдормиз. Айтганча, Жиззах вилояти ички ишлар бошқармаси фахрийлар кенгаши ташаббуси билан теримда пенсияда бўлган ходимлар гуруҳи ҳам иштирок этаётир. Маълумот ўрнида айтиш керакки, бугунгача Шароф Рашидов тумани далаларидан 7 минг тоннадан ошиқ ҳосил йиғиштириб олинган. Бир кунда ўртача 620 тонна пахта хомашёси терилмоқда.


Росулга муносиб уммат – .:: Xadicha.uz\nРосулга муносиб уммат\nҚуръони карим башариятнинг ҳидояти учун нозил қилинган. Ҳар бир мусулмон Каломуллоҳ оятларини ёдлаш ва амал қилишга интилади. Ҳадисларда Қуръонни ёд олган кишига кўп мукофотлар ваъда қилинган. Жумладан: ҳазрат Усмондан (розияллоҳу анҳу) ривоят қилинади: Расулуллоҳ (соллаллоҳу алайҳи ва саллам) дедилар: “Сизларнинг яхшиларингиз Қуръонни ўрганиб, уни бошқаларга ҳам ўргатганларингиздир” (Имом Бухорий ривояти). Бошқа ҳадисда Расулуллоҳ (соллаллоҳу алайҳи ва саллам): “Қуръонни ўқинглар, чунки у қиёмат куни ўқувчиларига шафоатчи бўлади”, деганлар (Имом Муслим ривояти). Шундай улуғ мартабаларга еришишдан умид қилган буюк устоз Муҳаммад Мубин қоридирлар. Улар “Мубинхон қори домла” номи билан танилганлар. Ўз даврида Қуръон илмини мукаммал егаллаган бўлиб, у киши “Булбул қори” лақабини олганлар.\nОталари: Муҳаммад амин домла бўлиб, у киши “Aминжон маҳдум домла” деган ном билан машҳур бўлган. Aминжон маҳдум Aндижон шаҳрининг Избоскан туманида яшаб ўтган Ҳабибуллоҳ қори ўгли. Онаси- Зулайҳо хонимни “Aчахон ойим” деб ҳам аташган. У Aндижоннинг енг пешқадамларидан Aбдуссамеъ халфа домланинг қизи бўлган.\nМуҳаммад Мубин қори домла 1914-йил 11-январ куни (1332-йил 14 сафар) Aндижон шаҳри, Чуқур масжид маҳалласида илмлии ва тақводор оилада таваллуд топганлар.\nAминжон махдум домланинг 6 нафар фарзанди бўлиб, Муҳаммад Мубин уларнинг тўнғичи едилар.\nДастлабки илмни отасидан олган Муҳаммад Мубин қори Набижон қори домла қўлида Қуръон ёдлашга киришади. “Хамиртуруш”и Қуръон илми билан қорилган ёш толиб Каломуллоҳни 9 ёшида таровеҳ намозида ҳатм қилиб беради. Яна икки йиллик такрор билан Қуръон ҳифзини такомиллаштириш натижасида у катта жамоатларда ҳам ҳатмга ўта бошлайди. Ҳатто баъзи катта жамоатлар ўзларининг “жажжи имом”ини бўйларига тенглаш мақсадида оёғи остига сандал қўйиб беришар еди.\n1945-1947 (1364-1365) йиллар атрофида Aминжон маҳдум домла “Девонабой”масжидида имом хатиб бўлиб хизмат қиларди. Тахминан шу йиллар орасида бир издиҳом бўлади. Мажлисга шаҳрихонлик машҳур Қуръон устози Aбдуқаҳҳор махдум домла раҳбарлик қиларди. Қуръон базми бошланади. Муҳаммад Мубин қорининг ҳам тиловат қилиб беришини таклиф қилишади. Шунда Aбдуқаҳҳор махдум домла: “Унинг қироати ярамайди, батажвид емас”, – дея у кишига ўқитмай, навбатни бошқа қорига ўтказиб юборади. (Чунки Муҳаммад Мубин қори домла Набижон қори домлада “Форсий лаҳжа”да ётлаган еди.) Aминжон маҳдум домлага бу гап оғир ботади. Aбдуқаҳҳор домланинг бир қарашда салбий кўринган бу тадбири тез фурсатда ўзининг ижобий натижасини кўрсатди, гўё йер бағрига синчилган найза дарахтга айланиб, мева туга бошлайди:\nAминжон махдум домла йиғиндан сўнг ўғлига ўша кундан бошлаб Имом Жазарийнинг “Муқаддима” сини мингта саноққа етказиб ётлашини буюради. Вазифа бир кунда бажарилгач, махдум домла Ҳофизи Қуръон ўғлини олиб, Шаҳобиддин қори домланинг ҳузурига олиб боради. “Муҳаммад Мубин қори Имом Жазарийнинг “Муқаддима”сини ёд олди. Унинг амалий татбиғини сиздан олса”, – дея, илтимос қилади, Зеро, Махдум домланинг қироат, тажвид илмларига бўлган муҳаббатлари завқлари ҳам беқиёс еди. Фақат имконоятнинг торлиги бу ишнинг шу маҳалгача сурилишигача олиб келган бўлса керак. Бу Қуръон шайдоси Шаҳобиддин қори домлага Қуръондан баъзи сураларни топширгач, устоз шогирднинг лаёқатини тасдиқлаб, Қуръони каримнинг ҳаммасига мутлақ “Ижозат” –ўқиш, ўқитиишга руҳсат беради. Зеҳнининг ўткирлиги, Қуръонга бўлган муҳаббати ва истеъдоди Муҳаммад Мубин қори домланинг устозлари ва барчанинг муҳаббати ҳамда еътиборини қозонишларига оз фурсатда йетук даражага еришишларига сабаб бўлади.\nМубинхон қори домла 1948-1951 йили (1367-1369) йиллар орасида илмий фаолиятларини давом еттириш мақсадида оталарининг кўрсатмалари билан Бухородаги Мир Aраб мадрасасига борадилар. У ерда шаръий илмларини ўстириш билан бирга, талабаларга Қуръондан дарс бериш билан ҳам шуғулланадилар.\nУстоз Бухорога кетишлари олдидан оталари Aминжон махдум ҳазратлари дуо қилиб, шундай дейди: “Ўғлим, сен табаррук масканлардан бирига кетмоқдасан. Модомики Бухорода бўлар екансан, Муҳаммад Баҳоуддин Нақшбандий алайҳирроҳманинг қабрларига бориб, Қуръон хатм қилиб бағишлаб тур. Aҳли фазл кишилардан “Нақшбандий Aлайҳирроҳманинг қабрларига туннинг маълум бир пайтида осмондан нур инади, Aллоҳ таоло буни кўришни баъзи бандаларигагина насиб қилади”, деган гап бор. Aжаб емаски, Aллоҳ таоло сени ўшалар жумласидан қилса”.\nМубинхон қори шундай дейдилар: “Мен падари бузрукворим насиҳатларига мувофиқ ҳар пайшанба Жумъага ўтар кечаси Баҳоуддин Нақшбандий алайҳирроҳманинг қабрларига бориб, Қуръон хатм қилиб бағишлашни одат қилиб олдим. Aллоҳ таоло каминага ҳам отам айтган илтифотни бир неча бор насиб етди”. Мубинхон қори 64 ёшлар ўтган пайтлари “Қизилўнгач саратони” дардига чалинадилар. Бир ярим йил давом етган бетоблик алалоқибат олти ой мутлақо таом йеёлмай қолишга олиб келади. Натижада Тожикистондаги мухлис шогирдларнинг ҳаракати билан у кишини ўша йердаги мутахассис шифокорларга олиб боришади. Шифокорлар беморни жарроҳлик йўли билан очиб кўришса, саратон чирмови аллақачон ошқозон тарафларига ўтиб бўлган екан. Улар беморни дарҳол уйга қайтариб олиб кетишни маслаҳат бергач, тезлик билан самалётда Aндижонга олиб келишади.\nAндижоннинг енг йетук сиймоларидан бири, ушбу диёрга Қуръони карим нурини таратиб турган порлоқ қуёши 1979 йил 10 март (1399 йил 4 зулҳижжа), якшанба оқшомида Aллоҳнинг амри билан бу дунёни тарк етади. Мубинхон қорининг Каломуллоҳга ошиқ руҳи Aллоҳнинг ҳузурига йўл олар екан, бу руҳни яқин 67 йил ўзида олиб юрган муборак жасад Aндижондаги Якхон Шайх қабристонига душанба куни қойилади.\nЖаноза уйда ўқилади. Жанозага катталарнинг маслаҳати билан “Ўрта Осиё ва Қозоғистон мусулмонлари диний идораси” номидан келган меҳмон Пўлатжон қори ака имом бўлади ва таъсирли бир мавъиза қилиб беради.\nБутун юрт мотам тўнини кияди. Қуръон толиблари отасини йўқотган йетимдек довдираб қолишади. Барча Қуръон ва илм аҳли устози киромнинг ҳақларига тўхтовсиз тиловату, дуойи хайрлар қиладилар.\nМуҳаммад Мубин қори устоз тирикларида фарзандларига жанозани ўзлари ўқишларини васият қилган еканлар. Вафотларидан икки-уч кун ўтар ўтмай, келинларининг бири туш кўради: Ҳовлига ташқаридан кириб келаётган Муҳаммад Мубин қори аканинг юзларидан нимадандур ранжиганлари, ғазабланганлари балқиб турар еди. У киши: “Буларнинг (ўғилларига ишора қилиб) қилган ишига қараганда келмас едимку-я, сизларни деб келдим-да!” дер едилар.\nБу тушни ешитган фарзандлар бу ҳафаликни васият ижро қилинмаганидан, деб биладилар ва ҳали дафнга уч кун бўлмаганлигини инобатга олиб, шогирдлар билан биргаликда қабр устига қайта жаноза ўқийдилар. Катта ўғил Муҳаммадий қори имом бўлади. Aллоҳ таоло уларни Ўз раҳматига олган бўлиб, қабрларини жаннатдан бир дарча қилган бўлсин!\n4-курс талабаси Нажимова Хабиба


Препарат артишока экстракт — Печень и её здоровье\nПрепаратнинг савдо номи: Артишока экстракт-Здоровье\nФаол модда: қуруқ моддага қайта ҳисобланганда 100 мг ёки 300 мг артишокнинг янги ўтидан (экстрагент – тозаланган сув) қуюқ экстракти (7,5:1);\nЁрдамчи моддалар: лактоза моногидрати, сувсиз коллоид кремний диоксиди, кальций стеарати, кросповидон; капсула қобиғи титан диоксиди (Е 171), сариқ шафақ FCF (Е 110), желатин (100 мг ли доза) ёки титан диоксиди (Е 171), темир (III) оксиди (Е 172), темир (II, III) оксиди (Е 172), желатин (300 мг ли доза) сақлайди.\nТаърифи: тўқ сариқ рангли қопқоқча ва корпусли (100 мг ли доза) ёки тўқ сариқ-жигаррангдан жигарранггача рангли (300 мг ли доза) қаттиқ желатин капсулалар.\nКапсула ичидагиси – кул ранг тусли оч-жигаррангдан кул ранг тусли тўқ жигарранг ранглигача бўлган майда гранулаланган кукун. Оқ рангли киритмалар, кукун ва кукун заррачаларининг агрегатлари бўлишига йўл қўйилади.\nФармакотерапевтик гуруҳи: Жигар ва ўт чиқариш йўлларининг касалликларида қўлланадиган воситалар. Билиар патологияда қўлланадиган воситалар.\nАТХ коди: А05А Х.\nЎсимликлардан олинадиган восита; артишок баргларининг экстрактини сақлайди. Сафро ҳайдовчи, гепатопротектор, сийдик ҳайдовчи таъсирга эга.\nФармакологик самараси препаратнинг таркибига кирувчи биологик фаол моддаларнинг – цинарин, хлороген кислотаси, аскорбин кислотаси, каротин, В гуруҳи витаминлари, инулиннинг мажмуаси билан боғлиқ. Препаратнинг асосий таъсир этувчи моддаси – цинарин – асосан, холеретик таъсирга эга. Холекинетик таъсири камроқ даражада намоён бўлади. Аскорбин кислотаси, каротин, В гуруҳи витаминлари ва инулин алмашинув жараёнларини яхшилайди.\nПрепарат сафро ажралишини рағбатлантиради, қонда холестерин даражасини пасайтиради, гепатоцитларнинг регенерациясини рағбатлантиради; сийдик ҳайдовчи ва гиполипидемик таъсир кўрсатади. Меъданинг тўлиб кетиш ёки чўзилиши ҳиссини камайтиради, спазмни бартараф қилади.\nОрганизмдан мочевина, креатинин, ҳамда токсинларнинг (шу жумладан нитробирикмаларни, алкалоидларни, оғир металл тузларини) чиқарилишига ёрдам беради.\nЎт йўлларининг гипотоник-гипокинетик тур дискинезияси, сурункали тошсиз холесцистит, турли этиологияли сурункали гепатит, сурункали буйрак етишмовчилиги, сурункали интоксикациялар (гепатотоксик моддалар, нитробирикмалар, алкалоидлар, оғир металл тузлари билан), диспептик бузилишлар (эпигастрияда оғирлик, метеоризм, кўнгил айниши, кекириш) да қўлланади.\nДоза ва қўллаш давомийлиги касалликнинг оғирлик даражасига қараб шифокор томонидан шахсий равишда белгиланади.\nОвқатдан 15-30 минут олдин қабул қилинади. Катталар ва 12 ёшдан ошган болаларга 200-300 мг дан суткада 3 марта буюрилади.\n6 ёшдан 12 ёшгача бўлган болаларга – 100 мг дан суткада 3 марта буюрилади.\nДаволаш курсининг давомийлиги 2-4 ҳафтани ташкил қилади. Даволашни 1-2 ойлик танаффусдан кейин шифокор билан келишилган ҳолда такрорлаш мумкин.\nПрепарат юқори дозаларда узоқ муддат қўлланганида диарея, қориннинг юқори қисмида оғриқ, кўнгил айниши ва жиғилдон қайнаши, аллергик реакциялар ривожланиши мумкин.\nҲар қандай одатдаги бўлмаган реакциялар пайдо бўлган ҳолларда препаратни кейинчалик қўллаш юзасидан шифокор билан албатта маслаҳатлашинг.\nПрепаратнинг компонентларига/мураккаб гулдошлар оиласига мансуб бошқа ўсимликларга юқори сезувчанлик, ўт йўлларининг ёки сийдик чиқариш йўлларини тутилиши, ўт қопини йиринглаши (эмпиема), ўт-тош касаллиги, ўткир гепатит, оғир жигар етишмовчилиги, буйракнинг ўткир касалликларида қўллаш мумкин эмас.\nАгар Сиз қандай бирон-бир бошқа дори воситаларини қабул қилаётган бўлсангиз, албатта препаратни қўллаш мумкинлиги ҳақида шифокор билан маслаҳатлашинг!\nПрепарат кумарин туридаги антикоагулянтларнинг (фенпрокумон, варфарин) таъсирини сусайтириши мумкин, бу антикоагулянтларнинг дозасига тузатиш киритишни талаб қилади. Препарат гипоазотемик ва гипохолестеринемик воситалар билан бир вақтда қўлланганида гипоазотемик ва гипохолестеринемик самаралар кучайиши мумкин.\nҚўллашдаги тегишли хавфсизлик чоралари.\nПрепаратни биринчи марта қабул қилишдан олдин шифокор билан маслаҳатлашинг! Шифокорнинг маслаҳатисиз препаратни кўрсатилган вақтдан ортиқ қабул қилманг!\nЎт йўлларини тутилишига олиб келиши мумкин бўлган касалликлар ва жигарнинг оғир касалликларида эҳтиёткорлик билан қўллаш керак. Агар касаллик симптомлари сақланиб қолса ёки доимо қайталанса ёки диарея ёки қоринда оғриқ пайдо бўлган ҳолларда препарат билан даволашни тўхтатиш ва шифокор билан маслаҳатлашиш керак.\nДаволаш даврида алкогол истеъмол қилишдан сақланиш керак. Препаратни узоқ муддат қўлланилганида қонда азот сақловчи моддалар ва холестериннинг даражаси пасаяди. Препарат лактоза сақлайди, шунинг учун галактозани ўзлаштираолмасликнинг кам учрайдиган наслий шакллари, лактазани етишмовчилиги ёки глюкозо-галактоз мальабсорбцияси бўлган пациентларда қўллаш тавсия этилмайди.\nБу гуруҳ препаратларини қабул қилишга Сиздаги илгариги реакциялар тўғрисида шифокорга албатта хабар беринг.\nБолалар. 6 ёшдан ошган болаларда қўлланади.\nҲомиладорлик ёки эмизиш даврида қўлланиши. Препаратни ҳомиладорлик даврида фақат она учун кутилаётган фойда ҳомила учун потенциал хавфдан устун бўлгандагина қўллаш мумкин. Препаратни лактация даврида қўллашнинг зарурати туғилганида эмизишни тўхтатиш керак.\nАвтотранспортни бошқариш ёки бошқа механизмларни бошқаришда реакция тезлигига таъсир қилиш қобилияти. Таъсир қилмайди.\nДозани ошириб юборилиш ҳоллари таърифланмаган. Препаратнинг ножўя самаралари кучайиши мумкин.\nДаволаш: препаратни бекор қилиш, меъдани ювиш, симптоматик даволаш. Специфик антидоти йўқ.\nКапсулалар 100 мг дан №10х2, №10х6 блистерлар қутида ёки 300 мг дан №10х3, №10х6 блистерлар қутида.\n3 йил (100 мг ли доза), 2 йил (300 мг ли доза).


Молия\t16:12 | 27.12.21\n1 АҚШ долларининг расмий курси 11,92 сўмга ошди.\nЎзбекистонда долларнинг расмий курси 11,92 сўмга сўмга кўтарилиб, 10 810,15 сўмни ташкил этмоқда. Бу ҳақда Марказий банк матбуот хизмати хабар берди.\nҚайд этилишича, 1 АҚШ долларининг расмий курси 11,92 сўмга сўмга ошиб, 10 810,15 сўмни ташкил этган. 1 евро курси 12 минг 225,20 сўмга баҳоланиб, 21,07 сўмга пасайган. Шунингдек, 1 рубль 147,11 сўм этиб белгиланиб, 0,02 сўмга кўтарилган.\nМаълумот учун, ушбу алмашув курслари 28 декабрь, сешанба кунидан кучга киради.


Рақамлаштириш иқтисодиётни ҳаракатга келтиради\nНурсултан Назарбаев Бош вазир ўринбосари Асқар Жумағалиевни қабул қилди.\nУчрашувда Элбошига «Рақамли Қозоғистон» давлат дастурининг ҳамда илгари белгиланган вазифаларнинг амалга оширилиши юзасидан кўрилаётган чоралар маълум қилинди.\n– Рақамлаштириш туфайли мамлакатимиз иқтисодиёти 30 фоизга ўсиши керак, бу 2 трлн. тенгени ташкил этади, – деди Қозоғистон Президенти.\nНурсултан Назарбаев Қозоғистонда тўпланган тажриба ва ваколатни сақлаб қолиш учун рақамлаштириш соҳасидаги давлат буюртмаларини амалга ошириш масалаларини ҳал этишда мамлакат бизнесининг иштироки зарурлигини таъкидлади.\n– Рақамлаштириш дастури тасдиқланди, бунинг учун давлат томонидан катта маблағ ажратилмоқда, улардан самарали фойдаланиш керак.\nАсқар Жумағалиев Қозоғистон Президентини «Рақамли Қозоғистон» давлат дастурининг бажарилишидан келиб чиқадиган натижалар билан таништирди.\n– Кончилик саноатига рақамлаштиришни татбиқ этиш туфайли маҳсулот таннархи пасаяди, қазиб олиш ортади. Шунингдек, биз электрон тижорат соҳасида 200та янги иш ўрни очишни режалаштиряпмиз. Дастлабки ҳисоб-китобларга қараганда, солиқ ва бож хизматларини рақамлаштиришдан давлат хазинасига 100 млрд. тенгедан зиёд маблағ тушади, – деди Бош вазир ўринбосари.\nУчрашув ниҳоясида Давлат раҳбари «Глобаллашув давридаги рақамли кун тартиби» мавзусидаги халқаро форумга тайёргарлик ҳақидаги ҳисоботни тинглаб, қатор аниқ топшириқлар берди.\nАkorda.kz маълумотлари асосида, 2018-01-26, 19:10 308


Мусулмонлар Рамазон ҳайитини нишонламоқдалар\n30 август куни эрталаб дунёдаги турли мамлакатларда Рамазон ҳайити намози адо этилди.\nСаудия Арабистони, Миср, Иордания (Урдун), Яман, Малайзия, Туркия ва Европанинг қатор мамлакатларида янги ой кўринганини қайд этган мусулмонлар бугун Ийдул-Фитрни нишонламоқдалар.\nЎзбекистон мусулмонлари Рамазон ҳайитини 31 август куни нишонлайдилар. Ҳайит арафасида Ўзбекистон Мусулмонлари диний идораси раис ўринбосари Абдулазиз Мансур ўзбекистонликлар¸ қолаверса бутун мусулмонларни Ҳайит байрами билан қутлади.\n- Бисмиллаҳир роҳманир роҳийм. Оллоҳ таолога беадад шукурлар айтамизки, мана шундай улуғ айëмларга Рамазони шарифни хатм қилиш кунларига ҳам етиб келдик. Мана ислом динидаги энг улуғ иккита байрамнинг бири бўлган Ийдул-Фитр рўза Ҳайитига ҳам мана етиб келдик. Мана шу муносабат билан бутун дунë мусулмонларини, Озодлик радиоси мухлисларини, ҳамма аҳли ислом, аҳли имон кишиларни муборакбод этаман. Келаси мана шундай улуғ айëмларга ҳам соғ-саломат етиб келишларини Оллоҳ субҳанаҳу ва таолодан сўраб қоламан. Вассалому алайкум ва раҳматуллоҳи таъала ва барокатуҳ¸ дея ўз табрикларини билдирди Ўзбекистон Мусулмонлари диний идораси раис ўринбосари Абдулазиз Мансур.\nАйни пайтда Марказий Осиёдаги Қозоғистон ва Қирғизистонда ҳам 30 август куни Рамазон ҳайити, деб эълон қилинган ва қонунчиликка кўра, ҳар иккала давлатда ҳам бу сана дам олиш куни бўлиб ҳисобланади.\nМинтақанинг Ўзбекистон, Тожикистон ва Туркманистон каби мамлакатларда эса Рўза ҳайити 31 августга белгиланган.\nЧагаев: ҳаммага саломатлик ва омад тилайман\n288p | 604,3kB\nАснода бугун ҳайитни нишонламаётган мамлакатларнинг байрамни нишонлаётган давлатлардаги элчихоналари ходимлари ҳам дам олаяптилар, шу жумладан, Ўзбекистоннинг Қирғизистондаги элчихонаси хизматчилари ҳам.\n30 август куни Ўзбекистоннинг Бишкекдаги элчихонаси олдида қирғизистонлик фаоллар томонидан тошкентлик журналист Елена Бондар ҳимоясига пикет ўтказиш режаланганди, бироқ байрам муносабати билан тадбир 2 сентябрга кўчирилди.\nЭслатиб ўтамиз, 22 август куни Қирғизистондан Ўзбекистонга қайтган мустақил журналист Елена Бондар аэропорт ходимлари томонидан бир неча соат ушлаб турилганди. Ўзбекистон чегарасидан декларация қилинмаган флеш карта, СД-диск олиб ўтганликда айбланган Бондар Ўзбекистон Божхона кодексининг 164- ва 227-моддасининг 1-қисми билан айбланаяпти. Мамлакатдан чиқиб кетмаслик ҳақида Тошкент ҳалқаро аэропортининг божхона бошқармаси терговчиси Акмал Жалиловга тилхат ёзиб берган ва эндиликда суд бўлишини кутаётган Еленанинг ўзининг айбсизлигини айтмоқда.\nИйдул-Фитр муносабати билан Озодлик радиоси жамоаси ҳам юртдошлар, миллатдошлар ва диндошларни самимий муборакбод этади.


Тайсон ММАчи ва блогер ўртасидаги жанг учун тахмин билдирди / Olamsport.com\n25 авг 14:59\nТайсон ММАчи ва блогер ўртасидаги жанг учун тахмин билдирди\nТеглар : Тайрон ВудлиМайк Тайсон Жейк Пол\nМайк Тайсон UFC собиқ жангчиси Тайрон Вудли ва блогер Жейк Пол ўртасидаги бокс жанги ҳақида ўз фикрларини билдирди.\n«Пол жуда яхши зарбага эга. Ўйлайманки, у Вудлини мағлуб этади. Вудли кучли зарба берувчи эмас. Кўриниб турибдики, у ўз карьерасидаги сўнгги катта пулни олиш учун рақиб сифатида Полни танлаган», - дея BoxingScene Тайсондан иқтибос келтиради.\nЖейк Пол ва Тайрон Вудли 28 август куни жанг қилади. Жанг Огайо штатида бокс қоидаларига мувофиқ бўлиб ўтади. Аввалроқ, Вудли UFC'даги жангларидан кўра, бу жанг учун кўпроқ пул олишини тан олган эди.\nВудли, шунингдек, «банкни икки марта талон-тарож қилиш» учун блогер билан иккинчи жангга умид қилаётганини айтди. Эътибор беринг, Тайрон собиқ UFC чемпиони. Пол UFC собиқ чемпиони Конор Макгрегор билан жанг қилмоқчи эканлигини айтди.


Велосипед орзуси – Davronbek's blog\nPosted on June 28, 2021 June 28, 2021 AuthorDavronbekLeave a comment\nБолалигида ўз велосипеди бўлишини орзу қилмаган ўғил бола бўлмаса керак. Айниқса, уч ғилдиракдан икки ғилдиракка ўтиш жараёнлари анча ҳаяжонли ва унутилмас бўлади. Икки ғилдиракли велосипедда учишни қўшнимизнинг велосипедида ўрганганман. Бир неча марта йиқилиб, тирсак, тиззаларим шилингани ҳамон эсимда.\n90-йилларнинг иқтисодий инқирози барча оилаларга таъсир қилган. Вазиятни кўриб, дадамга “велосипед олиб беринг” деёлмасдим. Ҳар-ҳар замонда қўшнилар ва танишларнинг велосипедини ҳайдаб турардим.\n9-синфда ўқиётганимда бир кун мактабдан келсам, уйда “Урал” велосипеди турибди. Дадам “Бу сенга! Гимназияга шунда қатнайверасан” дедилар. Бир киши қарзи ҳисобидан шуни берган экан. Жуда хурсанд бўлдим. Унгача 3 км масофадаги гимназияга, 7 км масофага тил ўрганишга пиёда қатнардим.\n“Урал”им жуда эски бўлиб, деярли ҳар кун бузиларди. Қўшнимиз велосипед тузатувчи уста бўлгани учун ҳар гал унга олиб чиқиб, тўғрилатарканман, кўриб, ўзим ҳам ўрганиб олдим. Дарсдан келиб, велосипедни ағдариб, нимасинидир созлардим. Раҳматли бобом “фаолиятни бошладингми?” дердилар.\n“Урал” минганлар яхши билади. Бу велосипеднинг энг ёмон “одатлари”дан бири чарх ташлаб юбориши эди. Миниб кетаётсангиз, орқадаги механизми яхши ишламай қолиб, чарх бирданига ташлаб юбориб, остингиз эгарга зарб билан уриларди. Яхшигина оғриқ берарди.\nСинфдошларим велосипедимга “Танк” деб ном беришганди. Сабаби велосипед рамаси уч марта синиб, сварка қилингани учун семирган ва қийшайганди. Бунинг устига ғилдирак ичида камера йўқ (ўша пайтлар камера қиммат бўларди, шекилли) эди. Камера ўрнига қаттиқ шланг қўйилган эди. Велосипедим жуда оғир бўлса-да, ҳарна корга ярарди.\nСинфдошим Беҳзод ҳам велосипедга меҳр қўйганди. Янги “Урал”ни ўша пайтлар урф бўлган Daewoo машиналари рангига септириб, қўшимча жиҳозлар ўрнатиб, биринчи кун мактабга миниб келди. Ҳали қулф олмаган экан. Меники билан қўшиб бойлаб қўйдик.\nИккинчи соатдан сўнг ҳовлига чиқиб қарасак, иккала велосипед ҳам йўқ. Ўғирлашибди. Атрофни қарадик. Изи топилмади. Бу менга унчалик таъсир қилмади-ю, Беҳзод анча куйинди. Ўтириб озроқ кўз ёш ҳам қилди. Алам қилади-да! Қанча харажат, қанча меҳр билан велосипедни биринчи марта миниб келсангу, ўғирлаб кетишса.\n“Аслида сеникини ҳам Беҳзодникига қўшиб олиб кетишган. Ўғирлаган одам ҳам роса афсус қилади ҳали”, дея ҳазиллашишганди синфдошлар. Мендаги қулф ҳам қўлбола эди-да: эски велосипед занжиридан ясалган, ўртасида энг арзон Хитой қулфи.\nВелосипедсиз уйга қайтдим. Дадам сўрагандилар, бўлган воқеани айтдим. “Яхши бўпти. Қутулибмиз. Энди ўқишга кўпроқ вақтинг бўлади”, дедилар. Шундай бўлса-да, велосипедни топиш умидида яна 2 ҳафта бозорларга чиқдим. Табиийки, натижа бўлмади.\nЎз маблағимга илк велосипедни 2013 йили харид қилганман. Ўшанда кўп танишларим Тошкентда автомобиллар кўплиги, ҳайдовчиларнинг велосипедчилар юришига парво қилмаслиги важидан фикримдан қайтармоқчи бўлишди. Лекин ўшандан бери барча ишларимни велосипед билан битирадиган бўлдим. Ишга, бозорга, ҳатто саёҳатларга боришда ҳам велосипеддан мунтазам фойдаландим.\nXDS тоғ велосипедим жуда чидамли ва баракали чиқди. У билан неча марта тоғ сафарларида бўлдим. Кунлик энг кўп юрган масофам 170 км бўлди. Максимум тезлигим 50 км/соатдан ошди. Шу велосипедда 2019 йили халқаро веломарафонда иштирок этдим. Марафонда ўзимга ва велосипедимга нисбатан қониқиш ҳосил бўлмади. Ёнимдан бошқа велосипедлар учиб ўтиб кета бошлади.\nЎзбекистон велосипедчилар онлайн ҳамжамиятидаги йигитлар билан маслаҳатлашиб, анча енгил ва тезкор бўлган спорт (шоссе) велосипедига ўтишга қарор қилдим. Эски велосипедимни эса ўғлимга бердим.\nШоссе велосипеди менинг қарашларимни ўзгартирди. Янада узоқ манзилларга етаклади. Узоғимни енгил қилди.\n8 йилдан бери кундалик ишлар учун мунтазам велосипед ҳайдайман. Ора-сирада узоқроқ масофаларга велосафарга чиқаман. Шу йиллар давомида велосипед ҳайдашнинг тиббий ва иқтисодий фойдаларини танамда яхшигина ҳис қилдим. 2-3 дўстларимни ҳам велофаолиятга даъват қилиб, улов олишга ундадим.\nСўнгги йилларда шаҳарда автомобиллар ҳаддан зиёд кўпайгани, тиғиз вақтларда йўллардаги тирбандликлар, метрода ишга кетар ва қайтар пайтдаги катта тирбандликни кўриб, буёғига велосипеддан яхшироқ транспорт бўлмаса керак деган фикрда яна қатъийлашдим.\nБизда ҳам шаҳар ичида ва ташқарисида алоҳида сифатли велотреклар очилиб, йўлойўналишлар ташкил этилса, ҳам ички сайёҳликка, ҳам ташқи туризмга фойдали бўларди.\nЁшлигингизни эслаш учун ҳам баъзида велосипед ҳайдаб туринг. Саҳар пайти йўлга чиқинг. Юринг. Ҳузурланинг. 2-3 марта мазасини билсангиз, сиз ҳам ўрганиб қоласиз.\n← Previous Previous post: Зулмат ичра нур қидириб: Амир Темур ғорига саёҳат\nNext → Next post: “Маърифат”нинг юраги


Хитой 2016 йилда Россиядан 27 миллион тонна нефть харид қилади\n15:23 / 31.03.2016\nХитой 2016 йили «Сковородино — Мохэ» нефть қувури орқали Россиядан 16,5 млн тонна қора олтин хом ашёсини сотиб олишга тайёрлигини билдирган.\n«Россиядан Хитойга барча йўналишлар бўйича етказиб бериладиган нефтнинг умумий ҳажми 27 млн тоннани ташкил этади», —деб маълум қилган «Транснефть» вице-президенти Сергей Андронов, Russia-China Oil&Gas конференцияси чоғида.\nУ мазкур йўналишлар хусусида батафсил тўхталиб, 7 млн тонна қора олтин Қозоғистон орқали, қолган 3,5 миллион тоннаси ҳукуматлараро келишувга кўра, Козьмино портидан юкланишини билдирган.\nАндроновнинг айтишича, ҳозирда нефть етказиб бериш ҳажмини ошириш мақсадида Хитой ҳудудида инвестиция лойиҳаси амалга оширилмоқда. Бунинг натижасида, «Сковородино — Мохэ» қувури сиғими 30 млн тоннага етказилади.


Тепақўрғон маҳалласи ҳам шу тарзда обод қилинган. Бу ерда 30та кўп қаватли уй бор, 6 минг 150 нафар аҳоли яшайди. Иккита 100 ўринли мактабгача таълим муассасаси, битта ихтисослаштирилган мактаб-интернат фаолият юритмоқда.\n40та кичик бизнес субъектида маҳаллий ёшлар ва аёллар ишламоқда. Яқинда бу ерда яна бир ишлаб чиқариш корхонаси - «Euroasia print» босмахонаси қуриб битказилди. Унда 60 дан ортиқ иш ўрни яратилди. Шавкат Мирзиёев ушбу корхонадаги иш жараёнини кўздан кечирди.\n«Мана шу шукроналикни, инсоф сари барака эканини халқимизга, ёшларимизга етказиш керак. Ўз маҳаллангизда кўриб турибсизлар. Мана, интилса, қилса бўлар экан-ку. Бундай ўзгаришларнинг энг катта замини - юртимиздаги тинчлик-осойишталик. Бунинг қадрига етиб, ҳар бир маҳаллани мана шундай чиройли, тартибли қилишимиз зарур. Баландпарвоз гапсиз, меҳнатимиз билан халқимизни рози қилишимиз керак», - деди Шавкат Мирзиёев.


Эрон ядровий дастур бўйича келишув туфайли 100 млрд доллар олади\n19:47 / 14.07.2015\nЭрон ҳукумати 14 июль куни Вена шаҳрида "олтилик" давлатлари билан музокаралар натижасида ядровий дастур бўйича амалга оширилган келишувдан кейин, ўзининг жаҳон банкларида музлатиб қўйилган 100 млрд доллардан ортиқ маблағларидан фойдаланиш имкониятига эга бўлади. Бу ҳақда АҚШ давлати маъмуриятига асосланган ҳолда Рейтер нашри хабар берган.\nХабарда маълум қилинишича, бу бўйича жараённи МАГАТЭ ўз назоратига олади. Агар Эрон келишув шартларини бузгани аниқланса, 65 кун ичида БМТ Хавфсизлик кенгаши томонидан санкциялар қайта жорий қилиниши мумкин.\nҚайд этиш жоизки, Венадаги келишувдан кейин Европа Иттифоқи Эронга нисбатан молиявий ва иқтисодий санкцияларни бекор қилганди. Ўз навбатида "олтилик" давлатлари ва Эрон ўртасида молиявий ҳамда иқтисодий соҳаларда ҳамкорлик қилинишига ҳам келишиб олинган.


Эшак гўштини еганлар нима қилсин, динимизда бунга қандай қаралади?\nCана : 13-04-2018 / Жамият / кўрилди: 216\nСамарқанд вилоятидаги "эшаклар қабристони”, Фарғонада эшак гўшти билан шуғулланувчи "тадбиркор”нинг кирдикорлари, "Шаршара” можароси ва бошқа шунга ўхшаш нохуш ҳолатлар ОАВда кўп бора муҳокама бўлди. Бу ҳақда ЎзА нашри ёзмоқда.\nАйрим хўрандалар орасида эса мазкур мунозара ҳамон давом этмоқда...\nМуқаддас динимизда эшак гўшти ҳаромлигига очиқ-ойдин далиллар бор. Замонавий тиббиёт ҳам унинг зарарларини исботлаган.\nҚуръони каримда эшакнинг гўшти-ку у ёқда турсин, ҳатто унинг овози ҳам ёқимсиз экани айтилади: «(Юрганингда) ўртаҳол юргин ва овозингни паст қилгин! Чунки овозларнинг энг ёқимсизи эшаклар овозидир» (Луқмон сураси, 19-оят).\nҲадиси шарифларда эса эшакнинг овозини эшитганда, Аллоҳдан паноҳ тиланглар. Чунки эшак шайтонни кўрганда ҳанграйди (Имом ибн Ҳиббон ривояти), дейилади.\nАнас (розияллоҳу анҳу)дан ривоят қилинган ҳадис эшак гўшти ҳаромлигига очиқ-ойдин далилдир. Хайбар фатҳи куни қишлоқдаги эшаклар қўлга киритилиб, айримлари сўйиб пиширилади. Шунда Расулуллоҳ (соллаллоҳу алайҳи васаллам): «Огоҳ бўлинглар! Албатта, Аллоҳ ва Унинг Расули сизларни улардан қайтарурлар! Албатта, улар ифлосдирлар, шайтоннинг амалидирлар!» деб нидо қилдилар. Бас, эшак гўшти қайнаб турган қозонлар ағдариб ташланади» (Имом Бухорий ривояти).\nБошқа ривоятларда айтилишича, одамлардан баъзилари Пайғамбар (соллаллоҳу алайҳи васаллам)нинг ҳузурларига келиб, эшаклар ейилмоқда, деб икки марта хабар берган. Учинчисида эса эшаклар битирилмоқда, деб айтган. Шунда Пайғамбаримиз (соллаллоҳу алайҳи васаллам) Абу Талҳа (розияллоҳу анҳу)га одамлар орасида: «Огоҳ бўлинглар! Албатта, Аллоҳ ва Унинг Расули сизларни улардан қайтарурлар! Албатта, улар ифлосдирлар, шайтоннинг амалидирлар!», деб жар солишни буюрдилар.\nБу нидони эшитган кишилар эшак гўшти қайнаб турган қозонларни ағдариб ташлашган. Шу билан масалага чек қўйилди. Аммо кейинчалик, Пайғамбаримиз (соллаллоҳу алайҳи васаллам) вафот этганларидан сўнг бу масала яна қўзғатилганда, мазкур амрни ҳар ким ҳар хил тушунган.\nАйримлар Расулуллоҳ (соллаллоҳу алайҳи васаллам) эшаклар улов сифатида ўша пайтда зарур бўлгани учун уларнинг гўштини ейишдан қайтардилар, дейишса, бошқалар эса эшаклар ифлос бўлгани учун уларнинг гўштини ейиш ман этилди, деган фикрга боришди. Яна кимлардир Пайғамбаримизнинг бу буйруқлари муайян вазият учун эмас, балки доимийдир, дейишди.\nОхири, бу масала бўйича ҳал қилувчи сўзни айтиш учун Саъид ибн Жубайр (розияллоҳу анҳу)га мурожаат қилинди. У киши Расулуллоҳнинг бу амрлари доимийдир, деб айтди ва ихтилоф барҳам топди.\nҲадиси шарифда: «Огоҳ бўлинглар! Сизларга хонаки эшаклар, барча озиқ тишли йиртқич ҳайвонлар ҳалол эмас” (Имом Термизий ривояти), дея таъкидлангани ҳам барча қарашларга узил-кесил чек қўйди.\nТиббий жиҳатдан ҳам, диний жиҳатдан ҳам зарарлари айтиб ўтилган эшак гўштини бугунги маъмурчилик даврида, ҳалол гўшт (қуён, қўй, қорамол, от, туя ва ҳоказо)лар қаторида онгли равишда сотганлар гуноҳкорлардир.\nИбн Аббосдан ривоят қилинади: «Набий соллаллоҳу алайҳи васаллам: «Албатта, Аллоҳ менинг умматимдан хатони, унутилган ва мажбур қилинган нарсани кечиргандир», дедилар». Демак, шу пайтгача эшак гўшти қўлланилган айрим ошхоналарда таом тановул қилган кишилар билмаганлари учун уларга зарар йўқ.\nХалқ тилидаги: "Меҳнати ҳалол, ўзи ҳаром”, деган сўз мавзумизга хулоса бўла олади.\nҲаж зиёрати нега қиммат? Нега шартлари мураккаб?\nРамазон ўгитлари. Зинодан ҳам ёмон иш


Бан Ки Мун Покистондаги офатдан ларзага келган - BBC O'zbek\nБан Ки Мун Покистондаги офатдан ларзага келган\nImage caption БМТга кўра, шу вақтгача берилган ёрдам жабрланганларнинг ярмига ҳам етмайди\nБирлашган Миллатлар Ташкилотининг Бош Котиби Пан Ги Мун сув тошқинларидан жабр чеккан Покистонга ташрифи чоғида гувоҳи бўлган вайронагарчиликни "юракни қон қилувчи" дея тасвирлаган.\nЖаноб Бан бу каби миқёсдаги офатнинг аввал ҳеч қачон гувоҳи бўлмаганини айтган.\nУ бошпана ва дори-дармонларга муҳтожлик борлигини таъкидлаб, яна бир бор жаҳон ҳамжамиятини Покистонга тезроқ кўмак етказишга чақирган.\nПокистон ҳукумати бугунга келиб 20 миллионга одам муссон тошқинларидан жабрланганини айтган.\nКамида 1500 одам нобуд бўлгани аниқланган.\nТиббиёт мутахассислари тошқин юз берган ҳудудларда эпидемия ҳавфи ошиб бораётганидан огоҳлантиришган.\n"Бу кун мен ва вакиллик гуруҳим учун юракни қон қиладиган кун бўлди," - деб айтди жаноб Бан Президент Осиф Али Зардорий билан ўтказган матбуот анжуманида.\n"Ўзим гувоҳи бўлган вайронагарчилик ва азоб-уқубатни ҳеч қачон унутмайман. Ўтмишда жаҳон бўйлаб табиий офатларни бориб кўрганман, аммо ҳеч бири бунчалик миқёсда эмасди. Офатнинг кўлами ўта йирик. Шунча жойларда шунча одамлар шунча нарсаларга муҳтожлар," - деди у.\nБМТ бош котиби БМТнинг марказий фавқулодда ёрдам жамғармасидан яна 10 миллион доллар Покистонга берилишини эълон қилди. Аввалроқ айни жамғармадан 17 миллион доллар ажратилганди.\nУ, шунингдек, халқаро ҳамжамиятни Покистонга ёрдам қўлини чўзишга ундади.\n"Покистон халқига озиқ-овқат, вақтинчалик бошпана, дори-дармон, ичимлик суви керак," - деди у.\n"Биз, шунингдек, дизентирия ва бошқа сув орқали юқувчи касалликлар тарқалишидан чуқур хавотирдамиз. Тўғри дори-дармонни етказиб бериш учун барча тиббий салоҳиятимизни биргаликда ишга солишимиз керак бўлади."\nУнинг айтишича, Покистоннинг бешдан бир қисмини сув тошқинлари ювиб кетган.\nПан Ги Мун ва Президент Зардорий тикучарда Покистоннинг озиқ-овқат билан таъминлайдиган асосий вилоят бўлмиш Пунжоб устидан учишган.\nУнинг тўртта ҳудуди катта кўлларга айланган. Буғдой ва шакарқамиш далалари сувга ғарқ бўлган. Лойдан қурилган уйларни сув ювиб кетган, миллионлаб одамлар бу ерларни тарк этишган.


Нигоҳ 05 July 2018 18:17 192\nForum Daily жазирама ёз кунларида уйни кондиционерсиз салқинлатишга ёрдам берадиган фойдали маслаҳатларни тўплаб тақдим этди.\nМуз бўлаги ва вентилятор ёрдамида сунъий океан шабадасини ҳосил қилиш мумкин. Бунда шунчаки муз солинган ликопчани вентилятор қаршисига қўйиш кифоя.\nШифтга соат стрелкаларига қарама-қарши айланувчи велтилятор ўрнатинг\nЁз кунларида вентилятор парраклари соат стрелкасига қарама-қарши айланиши лозим, бу ҳаво оқимини пастга ҳайдашга ёрдам беради. Кун жуда исиб кетса, вентилятор тезлигини оширинг.\nПардани совутишга уриниб кўринг\nАйрим ҳолларда деразаларни очиш — хонанинг салқинлашига ёрдам бермайди. Бу каби ҳолатда дераза пардасига муздек сув сепинг. Ташқаридан кираётган ҳаво нам мато орқали ўтиб, ҳароратни пасайтиришга хизмат қилади.\nВаннахонадаги вентиляторни ёқинг\nВаннахонадаги, шунингдек, ошхонадаги вентиляторлар уй ичидаги иссиқ ҳавони тортиб олишда хизмат қилиши мумкин.\nИзоляцияланган плёнкалардан фойдаланинг\nОйнага мўлжалланган плёнкаларнинг бир қатор афзалликлари бор. У ҳимояланмаган ойналарга қараганда инфрақизил иссиқлик узатилишини 98 фоизгача таъминлай олади ва уй ичидаги ҳароратни пасайтиришга қодир.\nСовутувчи гелийли ёстиқларни харид қилинг\nТана ҳароратингизни пасайтириш учун совутувчи гелийли ёстиқчалардан фойдаланиб кўринг.


Туркистон давлат университети - Мирзо Улуғбек номидаги Ўзбекистон Миллий Университети\nТДУ талабаларининг миллий таркиби\n(ишчи факультети талабалари билан биргаликда)\nТуркистоп ерли аҳолиси\nТуркман, тожик, тағур, ерли яҳудийлар ва бошқалар\nҚўшни республикалар аҳолиси\nТатар, бошқирд ва бошқалар\nЯҳудий, арман, поляква бошқалар\nУниверситетда, асосан, ишчи факультети ҳисобига ўзбеклар ҳам аста-секин кўная борди. ТДУда 1921 йилда 2034 талабадан 12 киши, 1922 йилда 2961 талабанинг 96 нафари, 1923 йилда 2720 талабанинг 127 нафари ўзбеклар эди.\nXX аср 20-йилларининг бошлари ТДУ учун катта синов даври бўлди. Иқтисодий таназзул ва қаҳатчилик барча олий ўқув юртлари қатори ТДУга ҳам оғир таъсир қилди. 1921-1922 йиллар университет учун ҳаёт-мамот йиллари бўлди. Университетда маълум бир муддатда ойлик маош беришнинг иложи бўлмади. Бу эса Россиядан келган олим, профессор-ўқитувчиларнинг кўпчилиги қайтиб кетишига сабаб бўдди.\nТДУнинг молиявий аҳволи 1923 йилга келиб бир оз яхшиланди. 1923 йилнинг кўкламида университетнинг беш йиллик юбилейи Тошкентдаги Колизей театрида нишонланди. ТДУ бу пайтга келиб, ўзини бир қадар тиклаб олди. Агар, 1923 йшгда Саратов университетида 2000, Томск университетида 1700, Омск университетида 1400, Боку университетида 2000 талаба ўқиган бўлса, ТДУда талабалар сони 2724 кишини ташкил этди.\nУниверсигет мустақил равишда пул маблағи билан Туркистон Республикаси халқ комиссариати сметаси бўйича таъмишганиши лозим: «университет учун 1922 йил 1 январгача шу кўрсатилган маблағдан ҳар ойига 258 миллион сўм ажратиб, брон қюшб қўйилсин. Университетга ўз маблағини кўпайтириш учун бошқа ташкилотларга пуллик хизмат қилишга рухсат берилсин».\n1922 йил бопшдан университетнинг моддий таъминоти жуда ҳам оғирлашади. Шундан сўнг марказий ҳукумат уни бутунлай тугатиш масаласини кўтаради. Шунда Туркистон ерли ҳукумати ва университет профессор-олимлари талаби билан РСФСР Халқ Комиссарлари Кенгаши 1922 йил 2 ноябрда Туркистон давлат университети ҳақида иккинчи декретни қабул қилиб, унда университет яшаб қолиши учун зарур бўлган маблағнинг бир қисми марказий ҳукумат бюджетидан ажратилиши кўрсатилади. Шунингдек, Туркистон ҳукумати Бухоро ва Хоразм совет республикалари билан кадр тайёрлаб бериш учун пуллик шартнома тузишига рухсат бўлади. Бундан ташқари, маълум гуруҳ талабалари учун пуллик ўқиш ва даволаниш жорий этилади. Лабораториялар хизмати ҳам пуллик бўлади. Шу йўллар билан ТДУ яшаб қолиши учун энг зарур бўлган шароит яратилди.\n1922 йил бопшдан университетнинг моддий таъминоти жуда ҳам оғирлашади. Шундан сўнг марказий ҳукумат уни бутунлай тугатиш масаласини кўтаради. Шунда Туркистон ерли ҳукумати ва университет профессор-олимлари талаби билан РСФСР Халқ Комиссарлари Кенгаши 1922 йил 2 ноябрда Туркистон давлат университети ҳақида иккинчи декретни қабул қилиб, унда университет яшаб қолиши учун зарур бўлган маблағнинг бир қисми марказий ҳукумат бюджетидан ажратилиши кўрсатилади. Шунингдек, Туркистон ҳукумати Бухоро ва Хоразм совет республикатари билан кадр тайёрлаб бериш учун пуллик шартнома тузишига рухсат бўлади. Бундан ташқари, маълум гуруҳ талабалари учун пуллик ўқиш ва даволаниш жорий этилади. Лабораториялар хизмати ҳам пуллик бўлади. Шу йўллар билан ТДУ яшаб қолиши учун энг зарур бўлган шароит яратилди.


Нарпайда автомашина уриб юбориши оқибатида уч нафар йўловчи вафот этди - zarnews.uz\nНарпайда автомашина уриб юбориши оқибатида уч нафар йўловчи вафот этди\nШу йилнинг 24 апрель куни соат 00:20 да Навоий вилоятида яшовчи фуқаро Б.И. ўз бошқарувида бўлган “Наво синотрюк” русумли, давлат рақами 30 696 ТАА бўлган автомашинасида Нарпай тумани Олтиўғил маҳалласида яшовчи 4 нафар фуқарони уриб юборган. Воқеа оқибатида 3 нафар йўловчи воқеа жойида вафот этади, бир нафар фуқаро тан жароҳати олиб, шифохонага ётқизилган.\nБугун – 26 апрель куни мазкур ҳодиса Самарқанд вилояти ИИБ Йўл ҳаракати хавфсизлиги бошқармаси бошлиғи ўринбосари У.Шарипов иштирокида Олтиўғил ва Бедан маҳаллалари аҳолиси билан бирга муҳокама этилди.\nУчрашувда ушбу мудҳиш йўл-транспорт ҳодисасига сабаб бўлган омилар таҳлил этилиб, йўлларда ҳаракатланишда амалдаги қоидаларга қатъий риоя қилиш лозимлиги таъкидланди, деб хабар бермоқда Самарқанд вилояти ИИБ ЙҲХБ ахборот хизмати.\nТеглар: Нарпай ҳайдовчи йўл транспорт ҳодисаси


Абу Ҳомид Ғаззолий Одинахон Муҳаммад Содиқ Abu Homid G'azzoliy Odinaxon Muhammad Sodiq ey farzand\nМаҳсулот коди: 1830\nМаҳсулотни кўрганлар сони: 29676\n«Айюҳал валад» Ислом оламида машҳур рисола бўлиб, айниқса тасаввуф аҳли орасида унинг довруғи кенг тарқалган. Бу рисола Имом Ғаззолийнинг ўз шогирдларидан бирига берган насиҳат ва иршодларидан иборатдир. Бундан мақсад – насиҳатталаб шогирдлар уни ўзи учун ҳаётида дастуруламал ва йўлланма қилиб олишидир.\nРисолада мусулмон оилада фарзанд тарбияси учун тавсия қилинган энг тўғри йўллардан бири баён қилинган. Шунингдек, ҳар бир толиби илм ўрганиши керак бўлган илм турлари белгилаб берилган. Шу билан бирга, мударрис ўзида касб қилиши зарур бўлган сифатлар айтиб ўтилган, муаллим ва шогирд орасидаги алоқа қандай бўлиши кераклиги ҳам кенг изоҳлаб берилган.\nУшбу рисоланинг «Айюҳал валадул муҳиб», «Ар-рисалатул валадия» ва «Айюҳал валад» каби бир неча номлари бор. Биз охирги номни ихтиёр қилдик, чунки мазкур рисола ёзилган қўлёзмаларнинг аксарида шу ном келган.\n«Айюҳал валад» жумласи «Эй фарзанд!» деб таржима қилинади. «Нима учун шогирдга «фарзанд», деб мурожаат қилинмоқда?» деган саволга жавоб шуки, шогирд устозга нисбатан фарзанд мақомидадир. Устоз эса шогирдга нисбатан ота мақомидадир. Буни Имом Ғаззолий ўзининг машҳур «Иҳёу улумиддин» асарида шундай тасдиқлайди: «Муаллимнинг биринчи вазифаларидан бири мутааллимларга нисбатан шафқатли бўлиш ва уларни ўз фарзандидек кўришдир. Расулуллоҳ соллаллоҳу алайҳи васаллам: «Мен сизларга ота фарзандига бўлгани кабиман», деганлар. Баъзи ривоятларда: «Ота ўрнида сизларга таълим бераман», деганлар.\n«Эй фарзанд!» рисоласини бир қанча уламолар, жумладан, шайх Алий Муҳйиддин Алий Қорадоғий, шайх Муҳам-мад Ходимий Абу Саъид Муҳаммад ибн Мустафо ибн Усмон Ҳусайний, шайх Абдурраҳмон ибн Аҳмад ибн Умар Румий ва бошқалар таҳқиқ қилишган. Биз эса таржима учун «Дорул-минҳож» изланиш ва илмий таҳқиқот марказининг илмий ҳайъати томонидан таҳқиқ қилинган нусхасини танладик.\nҲажми: 88 бет


19 июн 2018, Тошкент вақти: 00:32\nОзодликка гапирган сурхондарёлик қоровул Юсуф Чориев намунавий уйлар қурилишидаги ўғирликлар юзасидан маҳаллий ҳокимият ва ҳуқуқ-тартибот органларига арз қилгани, лекин ўғрилар жазосиз қолиб, ўзи номаълум одамлар тарафидан калтакланганини айтди:\n- Бизда доим қиммат Aqua ойна-эшиклар ўғирланяпти. Президент бобонинг намунавий уйлари қурилиши учун Тошкентдан махсус жўнатилган ойна-эшиклар-да булар. Бир куни шу материалларни ўғирлаётган одамларни кўрдим ва қурилиш ширкатидагиларга бу ҳақда айтдим. Милицияга ҳам ёзма хат қилдик. Бир ҳафта ўтиб икки одам қиммат машиналарда келиб, “нега мени милицияга айтдинг”, деб бурнимни синдириб, ўлар холатда калтаклаб кетди, - дейди Юсуф ота.\nҲозир қоровул касалхонада, намунавий уйлар қурилишини бошқа одам қўриқламоқда.\n- Мен касалхонада ётибман, ўрнимга бошқа қоровул ишлаяпти. Ҳозир билсам ўғирланган қурилиш материаллари бўйича ишни милиция бости-бости қилибди. Участкавой ҳам ҳеч нарса қилолмаяпти. Ички ишлар ишлолмаяпти. Милиция ўғриларни изидан қувмаяпти. Иш очилмаган. Учаткавой милиция ҳам шу ўғрилар билан шерикми, дейман-да - дкб иддао қилади Термиз туманидаги намунали уйлар қурилиши қоровули.\nОзодликнинг Сурхондарё вилояти ҳуқуқ-тартибот органларидаги манбаси намунавий уйлардаги ўғирликлар бўйича ҳам, қоровулнинг калтакланиши юзасидан ҳам иш очилмаганини тасдиқлади.\n“Ўғирликлар сабаб президент бобонинг уйлари намунавий бўлмай қоляпти”\nСўнгги етти йил ичида Ўзбекистонда Осиё тараққиёт банки кредитлари эвазига саккиз юздан ортиқ қишлоқ массиви барпо этилиб, у ерда намунавий лойиҳалар асосида қирқ мингдан ортиқ якка тартибдаги уй-жойлар қурилди.\nНамунали уй-жойлар қурилиши учун 2 ярим миллиард АҚШ долларидан зиёд миқдордаги инвестициялар йўналтирилди.\nНамунали уй-жойлар қурилиши учун эса 2 ярим миллиард АҚШ долларидан зиёд миқдордаги инвестициялар йўналтирилди.\nЖарқўрғон туманилик қоровул Озодлик билан суҳбатда Ўзбекистондаги намунали уйлар миқёсли ўғирликларга нишон бўлаётганини иддао қилади:\n- Бу ерда битта бизнинг қурилиш фирмасида эмас, қўшни маҳаллаларда қурилаётган намунали уйларда ҳам шундай ўғирликлар содир бўляпти. Қиммат-қиммат ойна, эшик, ёғочлар ўғирланяпти. Тошкентдан битта намунали уй учун нечта эшик керак бўлса шунчасини жўнатишади. Матераиллар ўғирланаверганидан кейин уйларни сифати ҳам бузилади. Ўғирликлар сабаб президент бобони уйлари намунавий бўлмай қоляпти, - дея иддао қилади сурхондарёлик қоровул.\nКузатувчиларнинг айтишича, ўғирликлар ўрнини қоплаш учун мамлакат бўйлаб намунали уйлар қурилишига бепул ишчилар - ўқитувчилар, шифокорлар, умуман, барча бюджет идораларининг ишчи хизматчилари сафарбар қилинмоқда.\nҚишлоқликлар эса нархи 100-150 миллион сўм бўлган бу уйларни сотиб олишга шошмаётганликлари, бу уйларни сотиб олишга кетадиган пулга ўзлари иккита уйни қуришлари мумкинлигини айтишмоқда.\nЖаҳон чемпионати шаҳри: яхшиликками ëки бекорга сарфланган меҳнатми?


Дастлабки кунда вилоятимиздаги 31 та маҳалла фуқаролар йиғинида ўтказилган сайловлар намунали тарзда ташкил этилди.\nТаъкидлаш жоизки, вилоятимизда ушбу муҳим жараёнга алоҳида ҳозирлик кўрилди ва вилоятдаги 789 та умумтаълим мактаби, 109 та касб- ҳунар коллежи, 4 та маҳалла гузари ҳамда 135 та бошқа обектларда сайловни адолат ва холислик, муқобиллик ва ошкоралик тамойиллари асосида ўтказилиши белгиланди.\nВилоят миқёсида 1037 маҳалла фуқаролар йиғинлари раислигига кўрсатилган 2387 нафар номзоднинг рўйхати шакллантирилди. Уларнинг 1325 нафари олий, 965 нафари ўрта-махсус, 97 нафари ўрта маълумотли катта ҳаётий тажрибага эга ҳамда элу юртда ҳурмат-эътиборга сазовор бўлган мутахассислардир.\nФарғона шаҳрининг “Бешбола” маҳалла фуқаролар йиғинида бўлиб ўтган сайлов муқобиллик ва шаффофлик мезонлари бўйича ўтказилди.\nМаҳалланинг кириш йўлакларига маҳалла фуқаролар йиғини раислигига номзоди кўрсатилган шахсларнинг сайловолди дастурларига алоҳида ўрин ажратилди. Шу тариқа сайловда овоз бериш ваколатига эга бўлган 2 минг 885 нафар сайловчилар орасидан 309 нафар вакиллар рўйхати шакллантирилди. Сайлов жараёни қулай ва очиқ-ошкора ўтиши учун сайлов бюллетенларини ташлаш қутилари ҳамда яширин овоз бериш кабиналари замонавий тарзда жиҳозланди. Бепул тиббий хизмат, она ва бола, дам олиш хоналари хизмати йўлга қўйилди.\nМуҳим жараёнга киришишдан аввал фуқаролар йиғини раиси сайловини ўтказиш бўйича ишчи гуруҳ раҳбари М. Умарова кун тартибидаги масалаларга алоҳида тўхталиб, саноқ комиссиясини овоз бериш йўли билан тасдиқлаб олди. Шундан сўнг ҳар икки номзод ҳақида қисқача маълумот берилди. Алифбо тартибида сўзга чиққан номзодлар ўзларининг режа ва мақсадлари, маҳалла раиси бўлгач қандай ишларни амалга оширишлари мумкинлиги борасида сайловолди дастурини ўқиб эшиттиришди. Савол — жавоб, ўзаро мулоқотлардан сўнг ишчи гуруҳ раҳбари, аъзози ва фуқаролар йиғини раиси сайловини ташкил этиш ва ўтказишга кўмаклашувчи комиссия раҳбарларининг имзоси қўйилган сайлов бюллетенлари вакиллар томонидан яширин овоз бериш кабинасида тўлдирилди ҳамда сайлов қутисига ташланди.\nОвоз бериш жараёнидан кейин эса саноқ комиссияси аъзолари сайлов қутиларини очиб, номзодларга берилган овозларни ҳисоблаб чиқди. Саноқ комиссиясининг хулосасига кўра, вакилларнинг 211 нафари “Бешбола” маҳалла фуқаролар йиғини раиси вазифасида ишлаб келган Расулжон Сайдалиевни иккинчи бор бу масъулиятли вазифага муносиб кўришди. Вакилларнинг 91 нафар Хадича Камолова номзодини ёқлаб овоз берган бўлса, 7 та сайлов бюллетенлари ноқонуний, дея эътироф этилди.\n— Маҳалладошларимнинг менга бўлган ишончидан беҳад мамнунман, – дейди Расулжон Сайдалиев. – Бундай юксак ишончнинг катта масъулияти ҳам бор. Боиси кейинги йилларда маҳалламизда аҳоли фаровонлигини ошириш, турмуш тарзини янада яхшилаш йўлида кенг кўламли ишлар амалга оширилаётган бўлса ҳам ўз ечимини кутиб турган муаммолар ҳам йўқ эмас. Мисол учун, Қува шох кўчасида пиёдалар йўлаги қуриш, Қумариқ кўчасига ичимлик суви тармоқлари тортиш, нон цехи ва 100 ўринли тикувчилик корхонаси фаолиятини ташкил этиш, аёллар учун фитнес клуб, ёшларга хорижий тилларни ўқитиш маркази фаолиятини йўлга қўйиш яқин истиқболдаги устувор вазифаларимиз сирасига киритилган.\nАйни кунларда вилоятимиз шаҳар-туманларида ўтказилаётган сайловларда маҳалла фуқаролар йиғинлари аҳолисининг ҳурмати ва эътиборига сазовор бўлган, ташкилотчилик ва етакчилик қобилиятига эга инсонлар ушбу масъулиятли ва шарафли вазифага саралаб олинмоқда.\nЮртимизда маҳалла фуқаролар йиғини раиси (оқсоқоли) сайлови бошланди. Қувасой шаҳрида 30 та маҳалла фуқаролар йиғинлари мавжуд бўлиб, мазкур сиёсий жараёнда қувасойликлар фаол иштирок этмоқдалар.\n“Кокилон” маҳалла фуқаролар йиғинида Ўзбекистон Республикасининг “Фуқаролар йиғини раиси (оқсоқоли) сайлови тўғрисида”ги Қонуни талабларига кўра, сайлов билан боғлиқ ташкилий тадбирларни амалга ошириш учун фуқаролар йиғини қарори билан 9 кишидан иборат ишчи гуруҳи тузилди. Ҳудуддаги 8-умумтаълим мактаби биносида ташкил этилган сайловда қатнашган 286 нафар вакиллар ўзлари танлаган номзодларга овоз бердилар.\n – Аввалги сайловлардан фарқли ўлароқ, эндиликда фуқаролар йиғини раиси(оқсоқоли) билан бир вақтда уларнинг маслаҳатчиларини сайлаш тартиби бекор қилинди, – дейди “Кокилон” МФЙ сайлов ўтказувчи ишчи гуруҳи аъзоси Муҳсинжон Меҳмонов. – икки ярим йил муддатга эмас, уч йилга сайланади. Сайлов фақат яширин овоз бериш орқали амалга оширилмоқда.\nБу ерда ишчи гуруҳининг фаолият юритиши учун зарур шароитлар яратилиб, транспорт хизматлари ҳам йўлга қўйилди. Маҳалла фуқаролар йиғини раислигига ташкилотчилик қобилиятига, ҳаётий тажрибага ва аҳоли ўртасида обрў-эътиборга эга кишилардан 3 нафарининг номзоди кўрсатилди.\nМуҳим жараён яширин овоз бериш орқали амалга оширилиб, очиқ ҳолатда сайловчилар олдида номзодлар тўплаган овозлар саналди. Якунга кўра Солижон Ашуров сайловчиларнинг 54 фоиз овозини олиб, “Кокилон“ МФЙ раиси этиб сайланди.\n–Эндиликда биз сайлаган ва ишонган йиғин раиси ҳудудни ижтимоий-иқтисодий ривожлантиришга астойдил бошчилик қилади, маҳалламиз аҳлининг фикр-ўйлари, мақсад-муддаоларини ўз иш фаолияти орқали ифода этади, деган умиддамиз, –дейди маҳалла фаоли Тўлан Шамшиев.\nМаҳалла – меҳр-мурувват ва оқибат сингари чин инсоний фазилатларни тарбия киладиган маскан. Очиқлик ва шаффофлик билан ўтган ушбу сиёсий жараён маҳалланинг равнақ топишига, кўркам ва ободлигига, маҳалладошларнинг аҳилликда фаровон яшашларига хизмат қилиши, шубҳасиз.\n“Қўштегирмон-1” маҳалла фуқаролар йиғини ҳудудидаги 40-умумтаълим мактаби биносида ташкил қилинган сайлов кўтаринки руҳда ўтди.\nСайловчилар овоз бериб бўлгач, ҳамманинг кўз ўнгида ҳар икки номзод учун берилган овозлар ҳисоб-китоб қилинди. Сайловда қатнашган вакилларнинг 60 фоиз овозини олган Холдорали Йўлдошев “Қўштегирмон-1” маҳалла фуқаролар йиғини раислигига сайланди.\n— Катта ишонч билдирганингиз учун ҳаммангиздан миннатдорман, — деди йиғин раислигига янги сайланган Холдорали Йўлдошев. – Маҳалламиз тинчлиги ва осойишталигини таъминлаш, оилаларнинг мустаҳкамлиги, жиноятчиликнинг олдини олиш борасида ҳали олдимизда жуда кўплаб вазифалар турибди. Бу каби ишларни амалга оширишда, албатта, жамоатчиликка, сизларнинг ёрдамингизга таянаман.\nАҳолини фойдали меҳнатга жалб қилиш орқали ишсизикка барҳам бериш мақсадида кичик бизнесни ривожлантириш, хусусий ва оилавий тадбиркорликни, хусусан, касаначилик, ҳунармандчилик, чорвачилик, паррандачилик, деҳқончилик, шахсий томорқа хўжалиги билан шуғулланиш масалаларида тарғибот-ташвиқот ишларини олиб бориш каби кўплаб вазифаларни амалга ошириш баробарида янги раисга маҳалла миқёсида ечимини кутаётган айрим масалалар ўртага ташланди.\nТумандаги 24-сонли болалар мусиқа ва санъат мактаби биносида ташкил этилган сайлов участкасида сайловчилар учун барча шароитлар яратилди.\nАвваламбор, фуқаролар йиғини раиси (оқсоқоли) сайловига оид қонун ҳужжатлари, сайловни ўтказиш билан боғлиқ йўриқномалар ҳамда номзодлар ва уларнинг таржимаи ҳоли, дастурлари кўринарли жойга илиб қўйилди. Белгиланган муддатда сайловчиларнинг 217 нафар вакиллари шакллантирилди, уларга сайлов қонунчилиги бўйича тушунтиришлар берилди.\nСайлов бошланишидан олдин вакиллар йиғилиши бўлиб ўтди. Унда сайлов ҳайъати, саноқ комиссияси аъзолари ва котиблигига номзодлар кўрсатилди ва тасдиқланди. Ҳар бир вакил фуқаролик паспортини кўрсатган ҳолда сайлов бюллетенини олгач махсус хонада ўзи муносиб деб топган, халқ фаровонлиги, тинчлиги ва осойишталиги йўлида изланувчан, эл фидойисини ёқлаб овоз берди. Сайлов ташкилотчилик ва шаффофликда бўлиб ўтди.\nВакиллар ўз овозларини бериб бўлгач ҳар икки номзод учун берилган овозлар ҳисоб-китоб қилинди ва умумий сайловда қатнашган вакилларнинг 75 фоиз овозини олишга муяссар бўлган Абдуғаппор Маматаипов “Ўйрат” маҳалла фуқаролар йиғини раислигига сайланди.\n« Дўстона муносабатларнинг янги босқичи\nМеҳнатга боғланган кўнгил »


Хиросима қаҳрамонларидан яна бири вафот этди\n16:18 / 08.05.2017\nЎзбекистон терма жамоаси билан 1994 йилги Осиё ўйинларида ғолиб бўлган собиқ футболчи Улуғбек Рўзимов 49 ёшида оламдан ўтди. Бу ҳақда спорт журналисти Камолиддин Алимов фейсбукдаги саҳифасида хабар қолдирган.\nУнинг вафоти сабаби жигар циррози бўлган.\nФутболчилик фаолиятини «Навбаҳор» ва «Пахтакор» жамоаларида ўтказган Улуғбек Рўзимов охирги йилларда «Пахтакор» академиясининг 12 ёшгача бўлган футболчилардан иборат жамоасида мураббий бўлиб ишлаётганди.\n1994 йилда Хиросимадаги Осиё ўйинларида ғолиб чиққан жамоанинг яна бир аъзоси Юрий Шейкин 48 ёшида вафот этганди.\nХиросима Улуғбек Рўзимов\nЯпония Хиросимага атом бомбаси ташланиши қурбонларини ёд олмоқда\nХиросимага атом бомбаси ташлангани ҳақида биринчи бўлиб хабар берган аёл вафот этди\nЯпонияда Хиросимага ташланган атом бомбаси қурбонлари хотираси ёдга олинди


17:11 / 05.05.2016\nMAN auto-Uzbekistan қўшма корхонаси 10 м3 ҳажмли (10 тонна) юкни орқага гидравлик узатма воситасида тушириш имконини берувчи MAN автобетонаралаштиргичини ишлаб чиқаришни йўлга қўйди, деб хабар қилмоқда «Ўзавтосаноат» матбуот хизмати.\nАвтомобиль мижозга тайёр бетон аралашмасини унинг хусусиятини сақлаган ҳолда етказиб, маҳсулотни бетон қуйиш жойига ёки қурилмасига тушириш имконини беради.\nТранспорт воситаси замонавий Common Rail ёнилғи пуркаш тизимига эга кучли, аммо тежамкор MAN D20 двигатели билан жиҳозланган. Машина 16-босқичли механик узатмалар қутиси ёрдамида ҳаракатланади. Рессорли подвескалари ҳам кучайтирилган, барабанли ABS тормоз тизими, қулай кабина ва электрон назорат тизими билан жиҳозланган.


Шавкат Мирзиёев Марказий Осиё давлатлари раҳбарларининг учинчи Маслаҳат учрашувида сўзга чиқди - Review.uz\nШавкат Мирзиёев Марказий Осиё давлатлари раҳбарларининг учинчи Маслаҳат учрашувида сўзга чиқди\nЎзбекистон Президенти мамлакатларимизнинг иқлим ўзгаришларига мослашишига, ресурс тежовчи технологияларнинг яна кенг жорий этилишига хизмат қиладиган “Марказий Осиё учун “яшил” кун тартиби” минтақавий дастурини ишлаб чиқишни таклиф қилди.\nТуркманистон Президенти Гурбангули Бердимуҳамедов раислик қилган саммитда Ўзбекистон Республикаси Президенти Шавкат Мирзиёев, Қозоғистон Республикаси Президенти Қасим-Жомарт Тоқаев, Қирғиз Республикаси Президенти Садир Жапаров ва Тожикистон Республикаси Президенти Эмомали Раҳмон, шунингдек, БМТ Бош котибининг Марказий Осиё бўйича махсус вакили, Марказий Осиё учун превентив дипломатия бўйича минтақавий марказ раҳбари Наталья Герман иштирок этди.\nБу ҳақда Президент матбуот хизмати хабар қилди.\nМарказий Осиё улкан геостратегик ва геоиқтисодий аҳамиятга эга минтақа. Бу ерда 74 миллиондан ортиқ аҳоли яшайди. Уларнинг тарихи ва маданияти, мамлакатларимизнинг иқтисодиёти ва инфратузилмаси боғланиб кетган.\nДавлатимиз раҳбари бир неча бор таъкидлаганидек, минтақа мамлакатлари олдида умумий саъй-ҳаракатлар билан Марказий Осиёни барқарор, иқтисодий ривожланган ва юксак тараққий этган минтақага айлантиришдек бош мақсад турибди. Бу мақсадга эришиш, минтақа салоҳиятини тўла юзага чиқариш, ўзаро ишонч, яхши қўшничилик ва ҳамкорликни мустаҳкамлаш мақсадида Шавкат Мирзиёев 2017 йилда Марказий Осиё давлатлари раҳбарларининг Маслаҳат учрашувини ташкил этиш ташаббусини илгари сурган эди.\nБу ҳаётий ташаббус қардош халқларимизнинг манфаатларига мос бўлгани учун кенг қўллаб-қувватланди ва тезда амалга ошди. Биринчи саммит 2018 йил март ойида Қозоғистон пойтахти Нур-Султон шаҳрида, иккинчиси эса 2019 йил ноябрда Тошкент шаҳрида бўлиб ўтган эди.\nАвазада ташкил этилган навбатдаги учрашув ҳам ғоят муҳим ва мазмунли бўлди.\nЎзбекистон Республикаси Президенти Шавкат Мирзиёев ўз нутқида умумий сиёсий ирода ва биргаликдаги саъй-ҳаракатлар натижасида бугун минтақамиз яхши қўшничилик, ўзаро манфаатли ҳамкорлик ва барқарор тараққиёт маконига айланиб бораётганини таъкидлади.\n- Бу ерда янги сиёсий муҳитни шакллантиришда Марказий Осиё давлатлари раҳбарлари маслаҳат учрашувларининг ўрни беқиёс. Олий даражадаги мунтазам учрашувларимиз минтақанинг бетакрор салоҳиятини тўлиқ рўёбга чиқаришга хизмат қилмоқда, - деди Шавкат Мирзиёев.\nДавлатимиз раҳбари долзарб масалалар юзасидан ўз нуқтаи назарини баён этиб, қатор таклифларни илгари сурди.\nБугунги воқелик Марказий Осиёда иқтисодий ҳамкорликнинг янги моделини шакллантириш бўйича қатъий қадамларни тақозо этаётгани таъкидланди. Янги ўсиш нуқталарини, узоқ муддатли истиқболга мўлжалланган янги ривожланиш “драйвер”ларини аниқлаш муҳим аҳамиятга эга.\nМинтақа ичидаги савдони кенгайтириш зарурлиги, тўлақонли эркин савдо режимига ўтиш мақсадида мавжуд тўсиқларни бартараф этиш муҳим экани қайд этилди. Саноат кооперацияси, инновациялар ва рақамли технологияларни ривожлантириш ҳисобига қўшилган қийматнинг узун занжирларини яратиш мумкин.\nБунинг учун мамлакатларимиз тадбиркорлари ва ҳудудлари ўртасидаги бевосита алоқаларни рағбатлантириш, инвестиция ва иқтисодий форумларни мунтазам ўтказиб бориш лозимлиги таъкидланди.\nПрезидент Шавкат Мирзиёев Савдо-иқтисодий ҳамкорликнинг умумий йўналишлари тўғрисидаги битимни қабул қилиш фурсати келганини айтди.\nМарказий Осиёнинг транспорт-транзит салоҳиятини самарали ишга солиш минтақа мамлакатларининг умумий стратегик манфаатларига мос келади. Кенг ривожланган ва интеграциялашган транспорт тизими Евроосиё қитъасининг муҳим транзит “хаб”ига айланишга қодир.\nШу муносабат билан давлатимиз раҳбари мавжуд транспорт йўлаклари ва инфратузилмасини, шу жумладан, Каспий денгизи портлари, йирик трансчегаравий логистика марказларини имкон қадар тўлиқ қувват билан ишлашини таъминлашга чақирди.\nБундан ташқари, Ўзбекистон келажакда “Термиз – Мозори Шариф – Кобул - Пешовар” трансафғон йўлаги, “Хитой – Қирғизистон - Ўзбекистон” автомобиль ва темир йўллари имкониятларидан фойдаланиш ниятида.\nШунингдек, санитария талабларига риоя қилган ҳолда транспорт қатновларини тўлиқ тиклаш муҳим экани қайд этилди.\nМинтақада миллий иқтисодиётлар ва аҳоли сони ўсиши таъсирида энергетик хавфсизлик масалалари тобора долзарб аҳамият касб этмоқда. Шу муносабат билан умумий энергетика маконини шакллантириш бўйича саъй-ҳаракатларни давом эттириш, бунда “яшил” энергетика ва энергия тежамкор технологияларни жадал жорий этишга алоҳида эътибор қаратиш лозим.\nЎзбекистон Президенти Марказий Осиё мамлакатларининг Электр энергетикаси мувофиқлаштирувчи кенгашини фаоллаштириш, унинг мандати ва ваколатларини кенгайтириш ҳамда мамлакатларнинг кенгашдаги вакиллик даражасини оширишни таклиф қилди.\nПандемия шароитида аҳолини озиқ-овқат маҳсулотлари билан таъминлашдаги муаммолар ўткир тус олганига эътибор қаратилди. Дунёнинг айрим минтақаларида нархлар ўсиши ва асосий озиқ-овқатларнинг етишмовчилиги кузатилмоқда.\nДавлатимиз раҳбари минтақа мамлакатлари қишлоқ хўжалиги вазирларининг мунтазам учрашувларини ўтказиш ташаббусини қўллаб-қувватлаб, биринчи йиғилиш кун тартибига озиқ-овқат хавфсизлигини мониторинг қилиш бўйича минтақавий тизимни жорий қилиш масаласини киритиш таклифини билдирди.\nБу озиқ-овқат маҳсулотларини ишлаб чиқаришни кўпайтириш ҳамда уларнинг сифатини назорат қилиш, шу жумладан, жаҳон бозорига етказиш бўйича аниқ йўналишлар ва қўшма дастурларни белгилаб олишга хизмат қилади.\nПандемияга қарши курашишни мувофиқлаштириш ва ўзаро ёрдам кўрсатиш масалаларига ҳам тўхталиб ўтилди.\nШавкат Мирзиёев шу мақсадда тест натижалари ва эмлаш сертификатларини тан олиш бўйича ягона ахборот тизимини ишга тушириш, юқумли касалликларни профилактика, диагностика қилиш ва даволаш, тиббиёт ходимларини тайёрлаш соҳасида тажриба алмашишни кенгайтириш, фармакологияда илмий ҳамкорликни ҳамда ҳаётий муҳим дори воситаларини ишлаб чиқаришда кооперацияни йўлга қўйиш таклифларини илгари сурди.\nДавлатимиз раҳбари минтақанинг экологик муаммолари ҳамиша диққат марказида бўлиши кераклигини таъкидлади. Бу борадаги ҳамкорлик кўламини кенгайтириш, Орол денгизи ҳалокатининг оқибатларини юмшатиш бўйича барча чораларни кўриш зарур.\nШу маънода Ўзбекистон Президенти мамлакатларимизнинг иқлим ўзгаришларига мослашишига, ресурс тежовчи технологияларнинг яна кенг жорий этилишига хизмат қиладиган “Марказий Осиё учун “яшил” кун тартиби” минтақавий дастурини ишлаб чиқишни таклиф қилди.\nЎзбекистон етакчиси минтақамиз ва дунёнинг бошқа йирик минтақалари ўртасидаги алоқаларни мустаҳкамлаш муҳим эканини қайд этди. Яқинда Тошкент шаҳрида ўтган Марказий ва Жанубий Осиёнинг ўзаро боғлиқлиги бўйича халқаро конференцияни қўллаб-қувватлагани ва делегациялари унда фаол иштирок этгани учун давлат раҳбарларига миннатдорлик билдирди.\nУмумий саъй-ҳаракатлар билан ушбу масала бўйича БМТ Бош ассамблеясининг махсус резолюцияси қабул қилиниши, бу жараёнда БМТнинг Марказий Осиё учун превентив дипломатия бўйича минтақавий маркази ҳам фаол иштирок этишига ишонч билдирилди.\n- Мамлакатларимиз тараққиётида минтақа аҳолисининг аксарият қисмини ташкил этаётган ёшлар муҳим ўрин тутишини барчамиз англаб турибмиз. Бутун дунёда ёш авлоднинг онги ва қалби учун кураш давом этаётган бугунги кунда Марказий Осиё келажагининг ҳал қилувчи кучи бўлган ёшларимизни ватанпарварлик, миллий ва умуминсоний қадриятларга ҳурмат руҳида тарбиялашимиз керак, - деди Шавкат Мирзиёев.\nДавлатимиз раҳбари келгуси йилда Ўзбекистонда Марказий Осиё ёшлари форумини ўтказишни таклиф этди. Бу мамлакатларимиз ҳукуматлари ва ёшлари ўртасида ишонч ва дўстликни мустаҳкамлаш, интерфаол мулоқотни йўлга қўйиш учун платформа шакллантиришда муҳим қадам бўлади.\nУмумий маданий маконимизни янада ривожлантириш халқларимиз қардошлик муносабатларини мустаҳкамлашнинг муҳим омилидир.\nЎзбекистон Президенти Марказий Осиёнинг маданий меросига бағишланган фестиваллар, маданият ва кино кунларини ўтказиш, биргаликда китоблар нашр қилиш муҳим эканини таъкидлади.\nХалқларимизни яқинлаштиришга хизмат қиладиган яна бир омил бу – туризм соҳаси. Минтақа ичида сайёҳлар алмашинувини кўпайтириш учун қўшимча рағбатлардан фаол фойдаланиш муҳимдир.\nДавлатимиз раҳбари туризм хизматларининг бутун доирасини қамраб оладиган “Бир саёҳат – бутун минтақа” қўшма дастурини амалий рўёбга чиқариш таклифини илгари сурди.\n- Бугунги саммит муҳим воқеа – давлатларимиз мустақиллигининг ўттиз йиллиги арафасида ўтаётгани билан алоҳида аҳамият касб этади. Бу йиллар барчамиз учун қийин давр бўлди. Асосий хулоса шуки, биргаликда, жипс бўлиб, бир-биримизни қўллаб-қувватлаб, олдимизда турган муаммоларнинг ечимига эришамиз, минтақанинг барқарор тараққиёти ва аҳоли фаровонлигини юксалтирамиз. Бошқа муқобил йўл йўқ! – деди Президент Шавкат Мирзиёев.\nМинтақавий ҳамкорлик жараёнларига барқарор тус бериш, шу мақсадда “халқ дипломатияси”, парламентлар, фуқаролик жамияти институтлари ва медиа соҳаси салоҳиятидан яна кенг фойдаланиш муҳим экани қайд этилди.\n- Марказий Осиё аёллари мулоқоти янада ривожланаётгани, гендер тенглик соҳасидаги глобал мақсадларга эришишга қаратилган алоқалар кенгайиб бораётганини олқишлаймиз, - деб таъкидлади Шавкат Мирзиёев.\nПарламентаризмнинг роли ортиб бораётганини ҳисобга олиб, Президентимиз Тошкент шаҳрида Минтақавий парламент форумини ўтказишни таклиф этди.\nЎз нутқини якунлар экан, давлатимиз раҳбари Маслаҳат учрашувининг натижалари Марказий Осиёдаги биродар халқларнинг кўп қиррали шериклигини янада мустаҳкамлашга муносиб ҳисса қўшишига ишонч билдирди.